Biblica® Se aɖeke mebla Biblia zazã o Agbenya La™ Tesalonikatɔwo 2 1\n1 Nye, Paulo, Silvano kple Timoteo gbɔe agbalẽ sia tso,\nNa kristohame si le Tesalonika, ame siwo le Mawu mía Fofo kple míaƒe Aƒetɔ Yesu Kristo me.\n2 Amenuveve kple ŋutifafa si tso Mawu, Fofo la kple Aƒetɔ Yesu Kristo gbɔ la nanɔ anyi kpli mi.\n3 Nɔvi lɔlɔ̃awo, ele be míatsɔ akpedada na Mawu ɖe mia ta. Menye nu dzeame ko wònye na mí o, ke boŋ míaƒe dɔ wònye be míawɔ na Mawu ɖe ale si miaƒe xɔse tsi ɖe edzi nukutɔe, eye miaƒe lɔlɔ̃ na mia nɔewo hã de to ŋutɔ la ta. 4 Enye dzidzɔ na mí be míaƒo adegbe tso miaƒe dzigbɔɖi kple ale si miaƒe xɔse de to le Mawu me la ŋu na hame bubuwo, togbɔ be miele fukpekpe kple ɣeyiɣi sesẽwo me tom hã. 5 Esia nye Mawu ƒe ʋɔnudɔdrɔ̃ dzɔdzɔe la ƒe dzesi be woabu mi be miedze na mawufiaɖuƒe si ŋuti miekpe fu ɖo la. 6 Eye le ɣe ma ɣi me ke la, edzɔ le Mawu ƒe ŋkume be wòatsɔ xaxa aɖo teƒe na ame siwo na xaxa mi la.\n7 Eya ta magblɔ na mi, ame siwo le fu kpem la be Mawu ana dzudzɔ mi kple míawo nenye be Aƒetɔ Yesu va do kpoyi tso dziƒo le dzo ƒe aɖewo me kple eƒe mawudɔla sesẽwo. 8 Adrɔ̃ ʋɔnu ame siwo katã medi be yewoanya Mawu o kple ame siwo katã meɖoa to míaƒe Aƒetɔ Yesu Kristo ƒe nyanyui la o. 9 Woahe to na wo le dzomavɔ la me, eye womagakpɔ Aƒetɔ la ƒe ŋkume akpɔ gbeɖe o. Gawu la, womakpɔ eƒe ŋutikɔkɔe ƒe ŋusẽ hã o, 10 ne eva be wòaxɔ kafukafu kple bubu ɖe dɔ gã si wòwɔ na ame kɔkɔewo la ta. Miawo la, mianɔ ame siwo anɔ ekafum la dome, elabena miexɔ Mawu ƒe nya si míegblɔ na mi la dzi se.\n11 Eya ta míedoa gbe ɖa ɖe mia ta ɖaa be míaƒe Mawu la nawɔ mi vi siwo ƒomevi wòdi be woanɔ ye si lae, eye agawɔ mi mianyo ade ale si miedi la nu! Mlɔeba la, atsɔ eƒe ŋusẽ axe fe na mi ɖe miaƒe xɔse ta. 12 Ekema ame sia ame anɔ Aƒetɔ Yesu Kristo ƒe ŋkɔ kafum ɖe nu nyui siwo do go tso mia me wokpɔ la ta, eye miaƒe ŋutikɔkɔe gãtɔ kekeakee nye be miava nye etɔ. Míaƒe Mawu kple Aƒetɔ Yesu Kristo ƒe nublanuikpɔkpɔ sɔgbɔ la ana esiawo katã ava eme na mi.


GBE BUBU Albanian Arabic Armenian (West) Assamese Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Gujarati Haitian Creole Hiligaynon Hindi Hungarian Icelandic Igbo Indonesian Italian Italy Tokunɔgbe Japanese Kannada Kiluba Kinyarwanda Kirghiz Korea Tokunɔgbe Korean Latvian Lithuanian Malagasy Malayalam Marathi Mizo Moore Myanmar Niuean Norwegian Ossetian Palauan Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Russia Tokunɔgbe Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Venda Vietnamese\nMOSE ƑE AGBALẼ GBÃTƆ ƒo nu tso ameƒomea ƒe ƒe 2,369 ƒe ŋutinya, si dze egɔme tso ame gbãtɔ, Adam wɔwɔ dzi vaseɖe Yakob ƒe vi Yosef ƒe kuɣi ŋu. Míedzro ta 10 gbãtɔawo kple ta 11 lia ƒe kpukpui 9 gbãtɔawo, siwo ƒo nu tso xexemewɔwɔ vaseɖe Babel-mɔ̃a tutu ƒe ŋutinya ŋu me le magazine sia ƒe tata si do ŋgɔ me. * Nyati sia adzro Mose ƒe Agbalẽ Gbãtɔ ƒe akpa mamlɛa si ku ɖe Mawu ƒe nuwɔwɔ kple Abraham, Isak, Yakob, kple Yosef ŋu me.\nABRAHAM ZU MAWU XƆLƆ̃\n(Mose I, 11:10–23:20)\nAnɔ ƒe 350 le Tsiɖɔɖɔa megbe lɔƒo la, wodzi ŋutsu aɖe si nɔ vevie ŋutɔ na Mawu le Noa ƒe vi Sem ƒe dzidzimea me. Eŋkɔe nye Abram, gake emegbe la, wova trɔe wòzu Abraham. Abram wɔ ɖe Mawu ƒe sedede dzi hedzo le Kaldeatɔwo ƒe dugã Ur me va zu avɔgbadɔmenɔla le anyigba aɖe si Yehowa do ŋugbe be yeatsɔ na eya kple eƒe dzidzimeviwo la dzi. Abraham ƒe xɔse kple toɖoɖo na wova yɔe be “Mawu xɔlɔ̃.”—Yakobo 2:23.\nYehowa tsrɔ̃ ame vɔ̃ɖi siwo nɔ Sodom kple dugã siwo te ɖe eŋu me, gake ena Lot kple vianyɔnuviawo tsi agbe. Mawu ƒe ŋugbedodo va eme esime Abraham dzi via Isak. Le ƒe aɖewo megbe la, Yehowa do Abraham ƒe xɔse kpɔ esime wògblɔ nɛ be wòatsɔ via asa vɔe na ye. Abraham nɔ klalo na esia wɔwɔ gake mawudɔla aɖe tɔ tee. Ðikekemanɔmee la, Abraham nye amesi si xɔse le, eye woka ɖe edzi nɛ be dukɔwo katã ayra wo ɖokuiwo to eƒe dzidzimevi dzi. Abraham srɔ̃ lɔlɔ̃a, Sara, ƒe ku na wòfa konyi geɖe.\n12:1-3—Ɣekaɣie nu si wobla kple Abraham la dze dɔwɔwɔ gɔme, eye hena ɣeyiɣi didi ka? Anɔ eme be nu si Yehowa bla kple Abram be ‘anyigba dzi ƒomewo katã ayra wo ɖokui to Abram dzi’ la dze dɔwɔwɔ gɔme esime Abram tso Frat-tɔsisia le eƒe Kanaan yiyi me. Ɣemaɣi anye Nisan 14, 1943 D.M.Ŋ.—si nye ƒe 430 do ŋgɔ na Israel ɖeɖe tso Egipte. (Mose II, 12:2, 6, 7, 40, 41) “Nubabla mavɔ” ye nu si wobla kple Abraham la nye. Anɔ dɔ wɔm vaseɖe esime woayra anyigba dzi ƒomewo eye woatsrɔ̃ Mawu ƒe futɔwo katã vɔ.—Mose I, 17:7; Korintotɔwo I, 15:23-26.\n15:13—Ɣekaɣie ƒe 400 ƒe fukpekpe si me wogblɔ ɖi be Abram ƒe dzidzimeviwo ato la de? Fukpekpe ƒe ɣeyiɣi sia dze egɔme le ƒe 1913 D.M.Ŋ. esime wotso no na Abraham ƒe vi Isak le eƒe ƒe 5 xɔxɔ lɔƒo me eye fofoa ƒe vi, Ismael, si xɔ ƒe 19 la ‘nɔa gaflui nu wɔm’ ɖe eŋu. (Mose I, 21:8-14; Galatiatɔwo 4:29) Ewu enu esime woɖe Israel-viwo tso Egipte ƒe kluvinyenye me le ƒe 1513 D.M.Ŋ. me.\n16:2—Ðe wòsɔ be Sarai tsɔ eƒe kosi Xagar na Abram wòzu srɔ̃a? Sara ƒe kosi tsɔtsɔ na sɔ ɖe dekɔnu si nɔ anyi ɣemaɣi nu—si nye be enye dzizizi na srɔ̃nyɔnu konɔ be wòadi ahiãvi na srɔ̃a ale be wòadzi domenyila nɛ. Kain ƒe dzidzimeviwoe nye ame gbãtɔ siwo ɖe srɔ̃ geɖe. Mlɔeba eva zu kɔnu eye Yehowa subɔla aɖewo hã ƒo wo ɖokui ɖe eme. (Mose I, 4:17-19; 16:1-3; 29:21-28) Ke hã, Yehowa meɖe asi le srɔ̃ɖekaɖeɖe ƒe dzidzenu si nɔ esi le gɔmedzedzea me ŋu kpɔ gbeɖe o. (Mose I, 2:21, 22) Edze ƒã be srɔ̃ ɖekaɖekae Noa kple via siwo hã wogade se na be ‘woadzi ne woasɔ gbɔ, eye woayɔ anyigba la dzi’ la ɖe. (Mose I, 7:7; 9:1; Petro II, 2:5) Eye Yesu Kristo gagbugbɔ gbe te ɖe srɔ̃ɖekaɖeɖe ƒe dzidzenu sia dzi.—Mateo 19:4-8; Timoteo I, 3:2, 12.\n19:8—Ðe menye nu gbegblẽ be Lot ɖe mɔ le vianyɔnuwo ŋu na Sodomtɔwo oa? Enye Ɣedzeƒetɔwo ƒe agbenyuinɔnɔ ŋuti se be amedzroxɔla la nakpɔ amedzro siwo le eƒe aƒeme la ta, ahaʋli wo ta ɖaseɖe ku me ne ehiã. Lot dzra ɖo ɖe ema wɔwɔ ŋu. Etsɔ dzideƒo do go yi nuvlowɔha la gbɔ, do ʋɔa, eye eya ɖeɖe kpe akɔ kple wo. Hafi Lot naɖe mɔ le vianyɔnuviawo ŋu la, anɔ eme be ede dzesii be Mawu ƒe amedɔdɔwoe yeƒe amedzroawo nye, eye ɖewohĩ esusui be Mawu ate ŋu akpɔ ye vinyɔnuviawo ta abe alesi Wòkpɔ tɔgãa srɔ̃ Sara ta le Egipte ene. (Mose I, 12:17-20) Le nyateƒe me abe alesi nuwo va yii ene la, wokpɔ Lot kple viawo ta dedie.\n19:30-38—Ðe Yehowa ŋe aɖaba ƒu Lot ƒe ahamumu kple alesi wòdzɔe be vianyɔnuviawo dzi vi nɛ dzia? Yehowa meda asi ɖe ƒometɔ kplikplikpli gbɔ dɔdɔ alo ahamumu dzi o. (Mose III, 18:6, 7, 29; Korintotɔwo I, 6:9, 10) Le nyateƒe me la, Sodomtɔwo ƒe “dɔwɔwɔ, siwo mele sea nu o” te ɖe Lot dzi. (Petro II, 2:6-8) Aha si Lot ƒe vinyɔnuawo na wòmu la ate ŋu afia be wokpɔe dze sii be malɔ̃ adɔ yewo gbɔ ne ele ŋute o. Gake esi wònye amedzrowoe wonye le anyigba la dzi ta la, vianyɔnuviawo se le wo ɖokui me be esia koe nye mɔ si dzi yewoato ana be Lot ƒe ƒomea ƒe ŋkɔ mabu o. Woŋlɔ nuŋlɔɖia ɖe Biblia me be wòaɖe alesi Moabitɔwo (siwo dzɔ tso Moab me) kple Amonitɔwo (siwo dzɔ tso Ben-Ami me) do ƒome kple Abraham ƒe dzidzimevi siwo nye Israel-viwo la afia.\n13:8, 9. Kpɔɖeŋu nyui ka gbegbee nye si Abraham ɖo ɖi le masɔmasɔwo gbɔ kpɔkpɔ me! Migana míaɖe mɔ gbeɖe be nusi ga ate ŋu awɔ, ame ŋutɔ ƒe nudidiwo, alo dada nagblẽ ŋutifafa ƒomedodo siwo le mía dome me o.\n15:5, 6. Esime Abraham nɔ tsitsim evɔ viŋutsuvi aɖeke menɔ esi o la, eƒo nu tso nya la ŋu na Mawu. Yehowa hã na kakaɖedzii. Nukae do tso eme? Abraham “xɔ Yehowa dzi se.” Ne míeɖe míaƒe dzimenyawo fia Yehowa le gbedodoɖa me, hexɔ eƒe kakaɖedzinamenya siwo le Biblia me, heɖo toe la, míaƒe xɔse asẽ ŋu ɖe edzi.\n15:16. Yehowa he eƒe ʋɔnu dɔdrɔ̃ Amoritɔwo (alo Kanaantɔwo) ɖe megbe vaseɖe esime dzidzime ene sɔŋ nu va yi. Nukatae? Esi wònye dzigbɔɖi Mawu tae. Elala vaseɖe esime mɔkpɔkpɔ aɖeke meganɔ anyi be woawɔ tɔtrɔ o. Ehiã be míawo hã míagbɔ dzi ɖi abe Yehowa ene.\n18:23-33. Yehowa metsrɔ̃a amesiame dzro ko o. Ekpɔa ame dzɔdzɔewo ta.\nMose I, 19:16. Lot nɔ ‘megbelele hem,’ eye wònɔ na mawudɔlaawo be woalé eya kple eƒe ƒomea ƒe alɔnu akplɔ wo ado goe le Sodom dua me. Nunya anɔ eme be míagabu nuwɔwɔ kpata ƒe vevienyenye esime míele xexe vɔ̃ɖia ƒe nuwuwu lalam o.\n19:26. Aleke gbegbee wòanye bometsitsii enye si be nusiwo gbɔ míedzo le le xexea me la nahe míaƒe susu alo míanɔ didim be míagatrɔ ɖe wo ŋu ake!\nVI 12 LE YAKOB SI\n(Mose I, 24:1-36:43)\nAbraham wɔ ɖoɖo be Isak naɖe Rebeka, nyɔnu si xɔ Yehowa dzi se. Edzi venɔvi siwo nye Esau kple Yakob. Esau ɖi gbɔ eƒe ŋgɔgbevinyenye ƒe gomenɔamesi hetsɔe dzra na Yakob, amesi va xɔ fofoa ƒe yayrawo emegbe. Yakob si yi Paddan-aram, afisi wòɖe Lea kple Raxel le hekplɔ wo fofo ƒe lãhawo abe ƒe 20 ene hafi kplɔ eƒe ƒomea dzoe. Lea, Raxel, kple woƒe kosiwo dzi ŋutsuvi 12 kpakple nyɔnuviwo na Yakob. Yakob te kame kple mawudɔla aɖe hexɔ yayra, eye wotrɔ eƒe ŋkɔ wòzu Israel.\n28:12, 13—Gɔmesese kae le drɔ̃e si Yakob ku si me wòkpɔ ‘aŋutsrɔe’ le la ŋu? ‘Aŋutsrɔe’ sia, si ƒe nɔnɔme anya nɔ abe atrakpui si wotsɔ kpe wɔ ene la ɖee fia be kadodomɔnu le anyigba kple dziƒo dome. Mawudɔlawo ƒe elialia kple ɖiɖi ɖee fia be mawudɔlawo subɔna le mɔ vevi ŋutɔ aɖe nu le Yehowa kple amegbetɔ siwo ŋu wòkpɔa ŋudzedze ɖo la dome.—Yohanes 1:51.\n30:14, 15—Nukatae Raxel ɖe asi le mɔnukpɔkpɔ si su esi be wòadɔ kple srɔ̃a ŋu le agbitsa ƒomevi aɖe ta? Le blemaɣeyiɣiwo me la, wozãa agbitsa le atikewɔwɔ me abe vevesesenutsitike ene kple le mɔxexe ɖe lãmekawo ƒe lialia nu alo le edada me. Woxɔe se hã be atikutsetse sia te ŋu nyɔa gbɔdɔdɔ ƒe dzodzro ɖe ame me hedzia ŋutete si le ame ŋu be wòadzi vi la ɖe edzi alo kpena ɖe ame ŋu wofɔa fu. (Hawo ƒe Ha 7:13) Togbɔ be Biblia megblɔ susu si ta Raxel ɖe asi le gbɔdɔdɔ ŋu ɖe agbitsa ta o hã la, anya bui be agbitsa la akpe ɖe ye ŋu yeafɔ fu ahatsi ŋukpe si yeƒe kotsitsi nye na ye nu. Gake ƒe aɖewo megbe hafi Yehowa ‘ʋu eƒe vidzidɔ nu.’—Mose I, 30:22-24.\n25:23. Ŋutete le Yehowa si be wòanya amesi womedzi haɖe o la ƒe wɔwɔme ahazã eƒe nunyanya do ŋgɔ ŋutetea atia amesi wòdi hena eƒe tameɖoɖo dzi wɔwɔ do ŋgɔ. Ke hã, meɖoa nusi amewo ava nye le etsɔme la ɖi doa ŋgɔ o.—Hosea 12:3; Romatɔwo 9:10-12.\n25:32, 33; 32:24-29. Yakob ƒe ɖetsɔtsɔ le ŋgɔgbevinyenye ƒe gomenɔamesi xɔxɔ me kple eƒe kametete kple mawudɔla aɖe zã bliboa katã be yeaxɔ yayra la ɖee fia be ede asixɔxɔ nu kɔkɔewo ŋu vavã. Yehowa tsɔ nu kɔkɔe geɖe, abe míaƒe ƒomedodo kple eyama kpakple eƒe habɔbɔa, tafea, Biblia, kple míaƒe Fiaɖuƒemɔkpɔkpɔa ene de asi na mí. Mina míanɔ abe Yakob ene le asixɔxɔ dede wo ŋu me.\nMose I, 34:1, 30. Xaxa si ‘he dzɔgbevɔ̃e’ va Yakob dzi la dze egɔme le esi Dina dze xɔlɔ̃ amesiwo melɔ̃a Yehowa o ta. Ele be míatia amesiwo míedea ha kplii la nunyatɔe.\nYEHOWA YRA YOSEF LE EGIPTE\n(Mose I, 37:1–50:26)\nŊuʋaʋã na Yakob viŋutsuwo dzra wo nɔvi Yosef kluvii. Wode Yosef gaxɔ me le Egipte elabena etsɔ dzideƒo ku ɖe Mawu ƒe agbenyuinɔnɔ dzidzenuwo ŋu nuteƒewɔwɔtɔe. Le ɣeyiɣi aɖe megbe la, woɖee le gaxɔa me be wòva ɖe Farao ƒe drɔ̃e, siwo gblɔ ƒe adre ƒe nuɖuɖubɔɣi si yome ƒe adre ƒe dɔwuame ava ɖo ɖi, la gɔme. Emegbe woɖo Yosef Egiptetɔwo ƒe nuɖuɖu dzikpɔla. Dɔwuamea wɔe be nɔviawo va nuɖuɖu di ge le Egipte. Ƒomea gawɔ ɖeka henɔ Gosen-nyigba wɔnu la dzi. Esi Yakob nɔ eƒe kuba dzi la, eyra viaŋutsuawo hegblɔ nyagblɔɖi aɖe si na mɔkpɔkpɔ si ŋu kakaɖedzi le be yayra gãwo ava le ƒe alafa siwo ava va me. Wotsɔ Yakob ƒe kukua yi Kanaan heɖii le afima. Esi Yosef xɔ ƒe 110 heku la, wosi atike na eƒe kukua, ale be woava tsɔe yi Ŋugbedodonyigbaa dzi emegbe.—Mose II, 13:19.\n43:32—Nukatae wònye ŋunyɔ na Egiptetɔwo be woaɖu nu kple Hebritɔwo? Esia ƒe akpa gãtɔ anya tso mawusubɔsubɔ me nazãbubu alo ameƒomevinyenye ƒe dada gbɔ. Hekpe ɖe eŋu la, Egiptetɔwo nyɔa ŋu alẽkplɔlawo. (Mose I, 46:34) Nukatae? Ate ŋu anye ko be bubu boo aɖeke menɔ alẽkplɔlawo ŋu le Egiptetɔwo dome o. Alo ate ŋu anye be esi agbledenyigba mesɔ gbɔ o ta la, Egiptetɔwo ɖia gbɔ amesiwo va dia gbe na woƒe lãhawo.\n44:5—Ðe Yosef kpɔa nu dzea sii le kplu me ŋutɔŋutɔa? Edze ƒã be klosalo kplu la kple nusi wogblɔ tso eŋu la nye amefuflu alo ayemenuwɔwɔ aɖe. Yosef nye Yehowa subɔla wɔnuteƒe. Mekpɔa nu le kplua me ŋutɔŋutɔ o abe alesi ko wònye nyateƒe be Benyamin hã mefii ŋutɔŋutɔ o ene.\n49:10—Nukae “atamkayi” kple “fiatikplɔ” la fia? Atamkayi nye ati aɖe si dziɖula tsɔna ɖe asi wònyea dziɖuŋusẽ ƒe dzesi. Fiatikplɔ nye atikplɔ didi aɖe si tsi tre ɖi na ŋusẽ si le esi be ekpɔ mɔ ade se. Yakob ƒe nusiawo yɔyɔ ɖee fia be dziɖulanyenye kple ŋusẽ ɖedzesi aɖe anɔ Yuda-toa me vaseɖe esime Silo nava. Yuda ƒe dzidzimevi siae nye Yesu Kristo, amesi Yehowa tsɔ dziƒo dziɖulanyenye de asi na. Fianyenye ƒe ŋusẽ le Kristo si eye ekpɔ mɔ ade se.—Psalmo 2:8, 9; Yesaya 55:4; Daniel 7:13, 14.\n38:26. Yuda mewɔ nu ɖe toyɔvia Tamar si nye ahosi la ŋu nyuie o. Gake esime wogblɔe na Yuda be eyae do fua la, elɔ̃ ɖe eƒe vodadaa dzi ɖokuibɔbɔtɔe. Ele na míawo hã be míalɔ̃ ɖe míaƒe vodadawo dzi kaba.\n39:9. Yosef ƒe nyaŋuɖoɖo na Potifar srɔ̃ ɖee fia be eƒe nukpɔsusu wɔ ɖeka kple Mawu tɔ le agbenyuinɔnɔ ŋu eye be mawume gɔmeɖosewoe fia mɔ eƒe dzitsinya. Ðe mele be míawo hã míaʋli be míawɔ nenema ke esi míele tsitsim le nyateƒea ŋuti sidzedze vavãtɔ me oa?\n41:14-16, 39, 40. Yehowa ate ŋu ana nɔnɔmewo natrɔ na amesiwo vɔ̃nɛ. Ne fukpekpewo le mía dzi vam la, anyo be míaɖo ŋu ɖe Yehowa ŋu ahayi edzi awɔ nuteƒe nɛ.\nXɔse si Nɔa Anyi Ðaa ye Nɔ Wo Si\nAbraham, Isak, Yakob, kple Yosef nye mawuvɔ̃la siwo si xɔse nɔ vavã. Woƒe agbe me nuŋlɔɖi, siwo le Mose ƒe Agbalẽ Gbãtɔa me la, doa ŋusẽ míaƒe xɔse hefiaa nu xɔasi geɖewo mí vavã.\nNuŋlɔɖi sia ate ŋu aɖe vi na wò ne èyi edzi le wò kwasiɖa sia kwasiɖa ƒe Biblia xexlẽ dɔdasi hena Teokrasi Subɔsubɔ Sukua wɔm. Ŋugbledede le nya siwo wogblɔ do ŋgɔ le nyati sia me ŋu akpe ɖe ŋuwò agbe nagaɖo nuŋlɔɖia me na wò.\n^ mm. 1 Kpɔ nyati si nye “Yehowa ƒe Nya la Le Agbe—Nya Vevi Siwo Tso Mose ƒe Agbalẽ Gbãtɔ Me—I” si dze le Gbetakpɔxɔ, January 1, 2004, ƒe tataa me.\nYehowa yra Yosef\nAbraham nye xɔsetɔ\nWokpɔ nuteƒewɔla Lot kple vianyɔnuviawo ta\nYakob de asixɔxɔ nu kɔkɔewo ŋu. Wò hã èdenɛa?\nƉoe Ɖe Amewo Ɖoe Ɖe Amewo Nya Vevi Siwo Tso Mose ƒe Agbalẽ Gbãtɔ Me—II\nw04 1/15 axa 26-29


Gbe ƒuna, eye seƒoƒo yrɔna, ke mía Mawu ƒe nya anɔ anyi tegbee.\nHawo ƒe Ha Salomo 4:7\nXɔ̃nye, nusianu nyo le ŋuwò, dzuƒea ɖeke mele ŋuwò o.\n Eye nukaŋuti miele fu ɖem na mia ɖokui le avɔtata ŋuti mahã? Mibu dzogbenyã, si le gbedzi la, ŋuti kpɔ, alesi wòwɔnae; mewɔa dɔ o, metrea ɖeti hã o; ke mele egblɔm na mi bena: Salomo le eƒe ŋutikɔkɔe katã me la meɖo atsyɔ̃ kpɔ abe esiawo dometɔ ɖeka ene o.\n Nenema ke nyɔnuwo nado awu ɖe nɔnɔme nyui me, eye woawɔ leke na wo ɖokui le ŋukpekpe kple ɖokuidziɖuɖu me; menye kple ɖaƒoƒo vivivo kple sika alo adzagbawo alo awu xɔasi dodo o, ke nusi dze nyɔnu, siwo nua Mawu ƒe subɔsubɔ me la, enye be, woawo leke na wo ɖokui to dɔwɔwɔ nyuiwo me.\n Elabena mi katã míenye mawuviwo to Kristo Yesu dzixɔxɔse me. Elabena mi ame alesi nu wode mawutsi ta na ɖe Kristo me la, miedo Kristo.\n Exɔ asi wu adzagba, eye wò nuveviwo katã mede enu o. Agbenɔnɔ didie le eƒe ɖusi me, eye kesinɔnu kple bubu le eƒe mia me. Eƒe mɔwo nye mɔ vivi, eye eƒe toƒewo katã nye ŋutifafa. Agbeti wònye na amesiwo lee ɖe asi, eye woayra amesi vãe goŋgoŋ la.\n Wò dzi de asi dada me le wò nyonyo ta, ètsɔ wò nunya de aka le wò atsyɔ̃ ta; eyata matsɔ wò aƒu anyi, eye matsɔ wò ade asi na fiawo, ne woakpɔ wò ʋuu keke wòati wo. Etsɔ wò vodada gbogboawo kple wò asitsatsa madzɔmadzɔ gblẽ ko ɖo na wò kɔkɔeƒe la; eyata mena dzo do tso mewo hefiã wò, eye metso wò wo dzowɔe ɖe anyigba dzi le amesiwo katã kpo wò la ŋku me.\nElabena ne amea ɖe nye nyasela, eye menye edziwɔla o la, eyama ɖi ŋutsua ɖe, si kpɔ eƒe dzɔdzɔmeme le ahũhɔ̃e me.


Mika 1 | Biblia Le Internet Dzi | Xexe Yeye Gɔmeɖeɖe\nƲɔnudɔdrɔ̃ Samaria kple Yuda (1-16)\nNu vɔ̃wo kple aglãdzedze he kuxiwo vɛ (5)\n1 Esiae nye Yehowa ƒe gbe si va na Mika*+ si tso Moreset, le ŋutega si wòkpɔ ku ɖe Samaria kple Yerusalem ŋu le Yuda-fia+ siwo nye Yotam,+ Ahaz+ kple Hizkiya+ ŋɔli: 2 “Mi dukɔwo katã, misee! Oo anyigba kple edzinuwo katã, miƒu to anyi,Eye Yehowa si le eƒe gbedoxɔ kɔkɔe me,Aƒetɔ Dziɖulagã Yehowa, nanye ɖasefo ɖe mia ŋu.+ 3 Kpɔ ɖa, Yehowa ɖi tso enɔƒe gbɔna;Ava zɔ anyigba ƒe kɔkɔƒewo. 4 Towo alólo gbanaa le ete,+Eye baliwo afeAhalólo abe anyixe le dzo nu ene,Anɔ abe ale si tsi sina ne ele aga ɖim ene. 5 Yakob ƒe aglãdzedze tae nu siawo katã dzɔ ɖo,Israel ƒe aƒe la ƒe nu vɔ̃wo tae.+ Ame ka gbɔe Yakob ƒe aglãdzedze tso? Menye Samaria ye oa?+ Eye ame ka gbɔe wòtso be Yuda wɔ nuxeƒewo?+ Menye Yerusalem ye oa? 6 Eya ta mana Samaria nazu glikpo atsi gbe me,Azu waingbledeƒe;Malɔ eƒe kpewo akɔ ɖe bali me,Eye mana eƒe gɔmeɖokpewo natsi ƒeƒle. 7 Woagbã eƒe legbawo katã gudugudu,+Eye woatɔ dzo nunana siwo katã wòkpɔ le gbolowɔwɔ me.+ Matsrɔ̃ eƒe trɔ̃wo katã. Elabena gbolowɔwɔ mee wòto kpɔ nu siawo,Eye gbolowoe woagatsɔ wo axe fe na.” 8 Eya ta mafa avi sesĩe ahaƒu asi nu;+Maɖe ama ahazɔ afɔ ƒuƒlu.+ Manɔ xɔxlɔ̃m abe agbotoewo ene,Eye mafa konyi abe golowo* ene. 9 Elabena gbedada mele eƒe abi la ŋu o.+Eva ɖo keke Yuda ke.+ Dɔvɔ̃ la va ɖo nye dukɔ ƒe agbo nu, eva ɖo Yerusalem.+ 10 “Migagblɔe le Gat o;Migafa avi kura o. “Mimli le ke me le Bet-Afra.* 11 Mi Safir nɔlawo, miɖe ama, eye miatso eme ava yi kple ŋukpe. Zaanan nɔlawo ya medo go o. Konyifafa axɔ Bet-Ezel, eye wòana sitsoƒe nabu ɖe mi. 12 Elabena Marot nɔlawo le mɔ kpɔm na nyui,Ke vɔ̃ ye ɖi tso Yehowa gbɔ va Yerusalem ƒe agbo la nu. 13 Oo mi Lakis+ nɔlawo, mitsi sɔwo ɖe tasiaɖam ŋu. Miawoe nye Zion vinyɔnu ƒe nu vɔ̃ ƒe gɔmetoto,Elabena mia gbɔe wokpɔ Israel ƒe aglãdzenuwɔnawo le.+ 14 Eya ta miatsɔ nunanawo ado mɔ Moreset-Gat. Akzib+ xɔwoe flu Israel-fiawo. 15 Oo Maresa+ nɔlawo, magakplɔ amedziɖula* la ava ƒu wò.+ Israel ƒe ŋutikɔkɔe la ade Adulam+ ke. 16 Lũ ta kokoe le viwò malɔ̃nugbɔawo ta. Lũ ta wòanɔ abe akaga* tɔ ene,Elabena woɖe aboyo viwòwo hekplɔ wo dzoe le gbɔwò.”+\n^ Mika nye ŋkɔ Mikael alo Mikaya ŋɔŋlɔ kpuie; Egɔmee nye, “Ame Kae Le Abe Yehowa Ene.”\n^ Alo, “le Afra ƒe me.”\n^ Alo, “amenyala.”\n^ Hebrigbe me nya si wozã le afi sia ate ŋu afia “hɔ̃” hã.


Tsaɖiɖi Yi Brazil | Dukɔwo Kple Amewo\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Urdu Xhosa Zulu\nTsaɖiɖi Yi Brazil\nNuɖuɖu vivi si woyɔna be feijoada la nye Braziltɔwo ƒe nuɖuɖu\nBRAZILTƆ gbãtɔwo nye adedalawo kple agbledelawo. Portugaltɔ du yeye dilawoe tsɔ Katolikoha vɛ, eye wotu sɔlemexɔ kple gbedoxɔ geɖewo. Wotsɔ atinu kpakpɛ siwo ŋu wofa sika ɖo la ɖo atsyɔ̃ kpeɖii na xɔ siawo dometɔ aɖewo.\nTso ƒe 1500 ƒe domedome va se ɖe ƒe 1800 ƒe domedome la, wotsɔ tɔdziʋu lɔ kluvi siwo ade miliɔn ene tso Afrika va Brazil be woawɔ dɔ le agblewo dzi. Kluvi siawo tsɔ woƒe kɔnuwo va Brazil. Kɔnu siawo va zu Braziltɔ siwo nye Afrikatɔwo ƒe dzidzimeviwo la ƒe subɔsubɔha siwo dometɔ aɖewoe nye macumba kple candomblé. Afrikatɔwo ƒe nuwɔnawo kpɔ ŋusẽ ɖe Brazil hadzidzi, ɣeɖuɖu kple woƒe nuɖuɖuwo dzi.\nBraziltɔwo ƒe nuɖuɖuwo dometɔ ɖekae nye feijoada si wosrɔ̃ tso Portugaltɔwo gbɔ. Enyea tadi siwo wotsɔa lã kple ayi yibɔ wɔna, eye wotsɔa mɔlu kple gboma ƒomevi aɖe ɖunɛ. Le ƒe 1800 kple ƒe 1900 me la, ame miliɔn geɖe ʋu tso Europa (vevietɔ tso Germany, Italy, Poland kple Spain), Japan kpakple dukɔ bubuwo me va tsi Brazil.\nEgbea, Yehowa Ðasefo 750,000 aɖewoe le Brazil dukɔa me godoo, eye woƒe hamewo le 11,000. Wosrɔ̃a Biblia kple ame 800,000 kple edzivɔwo. Yehowa Ðasefo xɔtudɔwɔlawo ƒe ƒuƒoƒo 31 woe le dukɔa me eye woyia nuto vovovowo me ɖakpena ɖe Ðasefo siwo le nuto mawo me ŋu wotua Fiaɖuƒe Akpatawo hedzraa bubuwo ɖo ale be woƒe haxɔsetɔwo nakpɔ teƒe siwo woawɔ kpekpewo le. Fiaɖuƒe Akpata siwo wotuna kple esiwo wodzrana ɖo ƒe sia ƒe la ƒe xexlẽme nye 250 va se ɖe 300. Tso March 2000 va se ɖe fifia la, wowu Fiaɖuƒe Akpata tutu dɔ 3,647 nu.\nAmazon-tɔsisia me tsiwo sɔ gbɔ wu tɔsisi ɖe sia ɖe tɔ, eye wòkeke kilometa 6,275 kple edzivɔ\nAmazon-tɔsisi ƒe nutoa mee xexea me ƒe ave dodo gãtɔ kekeake le\nAmewo ƒe agbɔsɔsɔ: Miliɔn 201\nGbegbɔgblɔ: Portugalgbe kple degbe 180 kple edzivɔwo\nŊkɔ: Woɖee ŋkɔ Brazil tso ati si woyɔna be brazil-ti (Caesalpinia echinata) ƒe ŋkɔ me. Wodea asixɔxɔ ati sia ŋu ɖe amadenu hẽ si woɖena tso eme ta.\nYame ƒe nɔnɔme: Yame xɔa dzo eye fifia wɔna le dziehe gome; le anyiehe gome la, yame mexɔa dzo tututu o eye sno hã dzana le towo dzi ɣeaɖewoɣi\nAnyigba: Brazil ƒe kekeme ade Anyiehe Amerika ƒe afã kloe. Afi mae tɔsisi gãtɔ siwo le xexea me la dometɔ ɖeka le


Èxɔ Mawu Vavã la Dzi Sea?\nGbetakpɔxɔ—Tata Si Míesrɔ̃na | January 15, 2002\nGBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Greenlandic Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese Zulu\nAmesiwo Amerika Blemanuwo Kple Dzɔdzɔmenuwo Dzraɖoƒe dɔ be woayi aɖasrɔ̃ nu tso Arctic-nyigba si ŋu anyigbayeyedila Robert E. Peary gblɔ le be yeke ɖo anɔ ƒe adre do ŋgɔ, le ƒe 1906 me la, dze woƒe mɔzɔzɔa egɔme.\nPEARY nɔ Cape Colgate si le Dziehe Amerika ƒe dzieheɣetoɖoƒe ʋĩ eye wòkpɔ nusi dze abe anyigba aɖe si le didiƒe la ƒe towo tame si fu ɣi ene. Ena ŋkɔe be Crocker-nyigba, si nye amesiwo da megbe nɛ le ganyawo gome dometɔ ɖeka ƒe ŋkɔ. Aleke gbegbe amedɔdɔ siwo kplɔe ɖo la gli kple dzidzɔ esi wokpɔ togbɛwo, baliwo, kple to siwo tame sno yɔ fũ le adzɔge ʋĩ enye esi! Gake eteƒe medidi o, wova de dzesii be nusi kpɔm yewole la nye Arctic ƒe bleziblezi dzro aɖe ko. Nukpɔkpɔ sia si tso yame ƒe nɔnɔmea gbɔ la flu Peary, eye fifia wogblẽ ɣeyiɣi, ŋusẽ, kple nunɔamesiwo tsɔ le nusi menye nu ŋutɔŋutɔ o la dim.\nEgbea la, ame geɖe tsɔa wo ɖokui kple ɣeyiɣi kea mawu siwo woxɔ se be wonye nu ŋutɔŋutɔwo. Amewo subɔna mawu siwo nye Yupiter kple Merkurio le Yesu ƒe apostoloawo ƒe ŋkekeawo me. (Dɔwɔwɔwo 14:11, 12) Egbea la, mawu siwo Shinto, Hindu, kple xexeame ƒe subɔsubɔha bubuwo me nɔlawo subɔna la ade miliɔn nanewo. Nyateƒee, abe alesi Biblia gblɔ ene la, ‘mawu geɖewo kple aƒetɔ geɖewo li.’ (Korintotɔwo I, 8:5, 6) Ðe nusiawo katã ate ŋu anye mawu vavãwoa?\nMawu Siwo ‘Mate Ŋu Aɖe Ame O’\nLe kpɔɖeŋu me, de ŋugble le legbawo alo dzesiwo zazã le tadedeagu me ŋu kpɔ. Le amesiwo xɔa legbawo dzi sena alo doa gbe ɖa toa wo dzi gome la, wole na wo abe ɖela siwo ƒe ŋusẽ triakɔ wu amegbetɔ tɔ, siwo ate ŋu aɖo eteƒe na amewo alo aɖe wo tso afɔku me ene. Gake nyateƒee wònye be woate ŋu aɖe amea? Hakpala la dzi ha le nusiawo ŋu be: “Dukɔwo ƒe legbawo nye klosalo kple sika, amegbetɔwo ƒe asinudɔwɔwɔwo wonye. Nu li na wo, womeƒoa nu o; ŋku li na wo, womekpɔa nu o; to li na wo, womesea nu o; eye gbɔgbɔa ɖeke hã mele woƒe nu me o.” Nyateƒee, wonye mawu siwo ‘mate ŋu aɖe ame o.’—Psalmo 135:15-17; Yesaya 45:20.\nEle eme baa be amesiwo wɔa legbawo ate ŋu agblɔ be agbe kple ŋusẽ le yewoƒe asinudɔwɔwɔwo si. Eye amesiwo dea ta agu na legbawo ɖoa dzi ɖe wo ŋu. Nyagblɔɖila Yesaya gblɔ le legbawo ŋu be: “Wokɔe ɖo abɔta, eye wode ta ete ɖadro ɖe enɔƒe.” Egagblɔ kpee be: “Etsia tre ɖi meʋãna tsoa eteƒe o. Ne ame aɖe do ɣli nɛ hã, mesenɛ o, eye meɖenɛ tsoa eƒe hiã la me o.” (Yesaya 46:7) Nyateƒeae nye be agbe mele legba me o, eɖanye aleke ke amesiwo xɔa wo dzi sena doa vevie nu o. Nukpakpɛ kple kpememe mawo katã nye ‘mawu dzodzrowo.’—Xabakuk 2:18.\nModzakaɖela kple kamedefefewɔla xɔŋkɔwo, dunyahenuɖoanyiwo, kple subɔsubɔhakplɔla aɖewo tsɔtsɔ wɔ mawui, bubudede wo ŋu fũ, alo tadedeagu na wo gɔ̃ hã bɔ egbea. Gawu la, ga nye mawu na ame geɖe. Le wo dometɔ ɖesiaɖe gome la, wowɔa legba siawo wodzena nusiwo womenye ŋutɔŋutɔ o. Womewɔa naneke na amesiwo xɔa wo dzi sena heɖoa ŋu ɖe wo ŋu o eye womate ŋu awɔ naneke na wo. Le kpɔɖeŋu me, kesinɔnu ate ŋu adze abe kuxi geɖewo gbɔ kpɔnu ene, gake kesinɔnuwo ƒe ŋusẽ nye beble. (Marko 4:19) Numekula aɖe bia be: “Aleke míaɖe nyateƒenya si wònye be ame geɖe ŋutɔwo le nane dim, eye woxɔe se be akpɔ nusianu gbɔ na yewo, gake ne woƒe asi su edzi la, wòhea mɔkpɔkpɔbuɖeame kple nuveviwɔame vovovowo vɛ, la mee?” Ẽ, kesinɔnuwo didi ana be ame natsɔ nusiwo ŋu viɖe xɔasi le la asa vɔe, abe lãmesẽ nyui me nɔnɔ, ƒomegbenɔnɔ si me dzidzɔ le, xɔlɔ̃ kplikplikpliwo, alo ƒomedodo xɔasi me nɔnɔ kple Wɔla la ene. Ðeko eƒe mawua va zua “yakanu dzodzrowo.”—Yona 2:9.\n“Ame Aɖeke Metɔ O”\nEnye bometsitsi be woayɔ nusi menye nu vavã o la be nu vavã. Amesiwo dea ta agu na Baal le nyagblɔɖila Eliya ŋɔli srɔ̃ nusia to nuteƒekpɔkpɔ sesẽ aɖe me. Woxɔe se vevie be ŋusẽ le Baal si be wòana dzo nage tso dziƒo ava fiã vɔsalã la. Le nyateƒe me, “woyɔ Baal ŋkɔ vaseɖe ɣeɖota le gbɔgblɔm bena: Baal, tɔ na mí!” Ðe to si sea nu kple nu si ƒoa nu le Baal sia? Nuŋlɔɖia yi edzi be: “Gbea ɖeke meɖi o, ame aɖeke metɔ o.” Nyateƒee, “amea ɖeke meɖo to o.” (Fiawo I, 18:26, 29) Baal meli ŋutɔŋutɔ o, mele agbe o eye ŋusẽ mele eŋu o.\nAleke gbegbe wòle vevie be míanya Mawu vavã la eye míasubɔe enye esi! Gake amekae wònye? Eye aleke kaka ɖe eyama dzi aɖe vi na míi?\n[Nɔnɔmetata siwo le axa 3]\nPeary ƒe zɔhɛ Ehingwah nɔ ŋku lém ɖe nu ŋu tso didiƒe ʋĩ nɔ anyigba yeye dim\nEgingwah: From the book The North Pole: Its Discovery in 1909 Under the Auspices of the Peary Arctic Club, 1910; Robert E. Peary: NOAA\n[Nɔnɔmetata siwo le axa 4]\nNusiwo wotsɔ wɔ mawui le xexe sia me flua ame geɖe\nƉoe Ɖe Amewo Ɖoe Ɖe Amewo Èxɔ Mawu Vavã la Dzi Sea?\nw02 1/15 axa 3-4\nÐo Ŋu Ðe Yehowa Mawu Vavã la Ŋu\n‘Gbeƒãɖeɖe Nya la’ Naa Dzudzɔ Ame\nYehowa—Dɔmenyonyo Ƒe Kpɔɖeŋuɖola Gãtɔ\nNɔ Dɔmenyowɔwɔ Dzi Ðaa\nDadavi Siwo Tu Nɔnɔme Vovovowo Ðo\nWoxlɔ̃ Nu Mawu ƒe Nya Fialawo be Woawɔ Woƒe Dɔdasi\nAti si “Faa Avi” Kple Eƒe “Aɖatsi” si Ðea Vi Geɖe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 15, 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA January 15, 2002\nGBETAKPƆXƆ—TATA SI MÍESRƆ̃NA January 15, 2002


GBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga Greek Hiligaynon Hungarian Igbo Italian Korean Lithuanian Malagasy Portuguese Romanian Setswana Shona Silozi Slovak Slovenian Swahili Tsonga Turkish Ukrainian\nWOYƆNƐ be nuɖuɖu si li tso blemablema ke. Ame aɖewo gblɔna be ne yewomeɖui hafi zã do o la, ke yewomeɖu naneke le ŋkekea me o. Wogblɔna tso eŋu hã be eyae li míeli. Nyateƒee, akplẽ nye míaƒe nuɖuɖu vevitɔ tso blema ke. Le nyateƒe me la, nusiwo hiã amegbetɔ vevie wu dometɔ ɖekae nye alesi wòawɔ akpɔ nu aɖu gbesiagbe.\nNu vevitɔ si wozãna tsɔ ɖana akplẽe nye wɔ, si wokpɔna ne wotu bli. Ema fia be blema kee wɔtutu li. Ne menye ɖe mɔ̃wo va li egbea o la, kpɔ alesi gbegbe bli tɔtrɔ wòazu wɔe asesẽe ɖa! Le Biblia ƒe ɣeyiɣiwo me la, tétutu ƒe ɖiɖi fiana be nɔnɔmeawo nyo eye ŋutifafa li, eye eƒe anyimanɔmanɔ fiana be teƒea zu aƒedo.—Yeremya 25:10, 11.\nAleke wowɔ tu wɔ le amegbetɔ ƒe ŋutinya katã me? Mɔnu kple aɖaŋu kawoe wozã be woawɔ esia? Eye té ka tɔgbe dzie wotua wɔ le hafi nèkpɔa akplẽ ɖuna egbea?\nNukatae Téwo Hiã?\nYehowa gblɔ na atsu kple asi gbãtɔ, Adam kple Xawa be: “Kpɔ ɖa, metsɔ nu miemie tseku, siwo katã le anyigba blibo la dzi, kple ati, siwo katã tsena, siwo me ku le la, na mi, bena woanye nuɖuɖu na mi.” (Mose I, 1:29) Nuɖuɖu siwo Yehowa Mawu tsɔ na ameƒomea dometɔ aɖewo nye nukuwo. Nuɖuɖu sia ƒomevi hiã hafi ame nanɔ agbe elabena gomanuwo le nukuwo katã—eɖanye lu, ƒo ƒomevi vovovowo, mɔli kple bli o—me si ŋutilã la ate ŋu atrɔ wòazu ŋusẽ vevitɔ si nye ʋumesukli nɛ.\nEvɔ womewɔ ame be eƒe ŋutilã nate ŋu atu nukuwo ne eɖui ematumatui o. Ne wotu wo wozu wɔ eye woɖa wo la, ekema anɔ bɔbɔe wu na amegbetɔwo be woaɖui. Mɔ bɔbɔetɔ kekeake si dzi woate ŋu ato atrɔ nuku gbogbo aɖe wòazu wɔe nye be woatoe le to me, woatui le kpe dzi, alo woatoe vie hafi ava tui azɔ.\nTé Siwo Amewo Zã Woƒe Ŋusẽ Tu\nNɔnɔmetata aɖewo siwo ŋu woke ɖo le blema Egipte yɔdowo me la ɖe té ƒomevi aɖe si wozã le blema fia, si nye sɔkpaté. Esi té sia ƒe nɔnɔme le abe sɔkpa ene tae woyɔe nenema ɖo. Kpe evee ƒo ƒu wɔ té sia—kpe aɖe si ŋkume dze ʋe vie la nɔa gɔmea, eye kpe aɖe si le sue wu ema nɔa edzi. Dɔwɔlaa—si nyea nyɔnu zi geɖe—dzea klo ɖe egbɔ hetsɔa eƒe asi eveawo léa kpe suea. Azɔ ezãa ŋusẽ si katã le eŋu tsɔa kpe suetɔa tua nukua le gãtɔa dzi. Mɔnu bɔbɔe aɖee nye esia gake ewɔa dɔ ŋutɔ!\nGake klodzedze gaƒoƒo geɖe gblẽ nu le ametia ŋu. Kpe suea tsɔtsɔ tu nui nana nu tea dzime, abɔ, ata, klo kple afɔbidɛwo ŋu na dɔwɔlaa. Amekukuƒu aɖewo siwo ŋu nu gblẽ le, siwo ŋu blemanuwo ŋuti numekulawo ke ɖo le blema Siria na woƒo nya ta be té siawo zazã edziedzi gblẽ nu geɖe le ɖetugbiwo ŋu—klotevi siwo medzɔ o, dzimeƒu siwo ŋu nu gblẽ le, kple degblefetsukpeƒe siwo ɖua ame vevie. Le blema Egipte la, ewɔ abe kosiviwo koŋ ye tua téwo ene. (Mose II, 11:5) * Agbalẽnyala aɖewo xɔe se be esi Israel-viwo dzo le Egipte la, wotsɔ sɔkpaté ɖe asi dzoe.\nAsitɔtrɔ siwo wova wɔ le wɔtutéwo ŋu enye be woɖe do ɖe kpe eveawo me be woate ŋu awɔ dɔ wu. Woɖe do aɖe si ƒe nɔnɔme le abe fuɖe ene ɖe etame kpea me eye amesi le wɔa tum la kɔa nukua ɖe doa me, eye egena ɖe kpe eveawo dome. Le ƒe alafa enelia alo atɔ̃lia D.M.Ŋ. me la, woto wɔtuté bɔbɔe aɖe vɛ le Hela. Wowɔ asiléƒe aɖe ɖe kpe etametɔa ŋu. Azɔ wonɔa etrom yi axa si kple axa kemɛ si wɔnɛ be kpe si me woɖe doa ɖo la nɔa esi le gɔmea ŋu lilim.\nKuxi vevi aɖe nɔ té siwo katã ŋu míeƒo nu tsoe do ŋgɔ la ŋu. Ehiã be woanɔ wo tutum yi ŋgɔ kple megbee, si womate ŋu ana hehe lã aɖeke be wòawɔ o. Eyata amewo koe ate ŋu atu té siawo. Azɔ wova to mɔnu yeye aɖe vɛ—kpe siwo nɔa totrom le wo nɔewo ŋu. Woate ŋu azã lãwo azɔ.\nKpe Siwo Trona le Wo Nɔewo Ŋu Na Dɔa Wɔwɔ Va Le Bɔbɔe Wu\nAnɔ eme kokoko be Mediterranea nutoa mee woto wɔtuté siwo trona le wo nɔewo ŋu vɛ le le ƒe alafa evelia D.M.Ŋ. me lɔƒo. Kaka ƒe alafa gbãtɔ M.Ŋ. naɖo la, Yudatɔ siwo nɔ Palestina la nya nu tso té sia ŋu nyuie, elabena Yesu ƒo nu tso “té si tedzi trona ŋu.” (Marko 9:42, NW)\nWozã té siwo lãwo tuna le Roma kple le Roma Fiaɖuƒea ƒe nuto geɖe me. Té mawo dometɔ geɖe gale Pompeii egbea kokoko. Kpe gã aɖe si le abe tapoli si wotsɔ tua atadi ene le etame si me wokɔa nukua ɖo, eye kpe kotoe aɖe nɔa gɔmea. Ne etame kpea le totrom le gɔmetɔa dzi la, nukuawo gena ɖe kpe eveawo dome hezua wɔ. Etamekpe siawo tɔgbe siwo gali egbea la ƒe lolome le vovovo eye woƒe kekeme anɔ tso sentimeta 45 vaseɖe 90. Té siawo te ŋu kɔkɔna abe sentimeta 180 ene.\nMíenya ne té siwo lãwo tuna gbɔe té siwo nye kpe siwo trona le wo nɔewo ŋu dzɔ tso loo alo gbãtɔa ye dzɔ tso evelia me o. Aleke kee wòɖale o, nusi nyo le té siwo nye kpe siwo trona le wo nɔewo ŋu enye be woate ŋu atsɔe ɖe asi adzoe eye ezazã le bɔbɔe. Enye kpe eve aɖewo siwo le nogoo siwo ɖewohĩ wokeke tso sentimeta 30 vaseɖe 40. Kpe si le gɔmea ƒe tame fɔ kpo vie eye esi le tamea ƒe gɔme dze ʋe vie ale be woasɔ ɖe wo nɔewo nu. Woɖea do ɖe etamekpea me hetsɔa nane si ŋu kpea anɔ totrom le la dea eme hetsɔa ati wɔa asiléƒe aɖe ɖe eŋu. Nyɔnu eve nɔa anyi dzea ŋgɔ wo nɔewo, eye wo dometɔ ɖesiaɖe tsɔa eƒe asi ɖeka léa asiléƒea tsɔ nɔa etamekpea trom. (Luka 17:35) Nyɔnuawo dometɔ ɖeka kɔa nukua ɖe do si le etamekpea me vivivi, eye nyɔnu evelia xɔa wɔ si le dodom tso téa me la ɖe agba me alo ɖe avɔ aɖe si woɖo ɖe egɔme la dzi. Té siae asrafowo, ƒudzidɔwɔlawo, alo ame ʋɛ aɖewo siwo le teƒe siwo didi tso wɔtuƒewo ŋu la hiã.\nTé Siwo ƒe Ŋusẽ Tso Tsi alo Ya Gbɔ\nLe ƒe 27 D.M.Ŋ. me lɔƒo la, Romatɔ mɔ̃ɖaŋudɔwɔla Vitruvius ƒo nu tso té aɖe si wozãa tsi ƒe ŋusẽ tuna le eƒe ɣeyiɣia me ŋu. Tsi sisi nɔa kɔkɔm ɖe kekefɔti si woti ɖe nu ŋu la ƒe akpawo ŋu, si wɔnɛ be afɔtia nɔa totrom. Afɔtia ƒe totro zua ŋusẽtsoƒe na té gã aɖe si le etame.\nAleke té si ƒe ŋusẽ tso tsi gbɔ la ƒe dɔwɔwɔ le ne wotsɔe sɔ kple té bubuwo? Wogblɔ be té siwo ŋudɔ wowɔna kple asi la mate ŋu atu nuku kilogram 10 le gaƒoƒo ɖeka me o, eye kilogram 50 koe té nyuitɔ kekeake si ŋudɔ wozã lãwo wɔna la ate ŋu atu. Gake Vitruvius ƒe té si ƒe ŋusẽ tso tsi gbɔ la ate ŋu atu nuku kilogram 150 vaseɖe 200 le gaƒoƒo ɖeka me. Togbɔ be wowɔ asitɔtrɔ aɖewo hewɔ ŋgɔyiyiwo hã la, té wɔla bibiwo zã gɔmeɖose vevi siwo Vitruvius gblɔ la le ƒe alafa geɖe megbe.\nMenye tsi si le sisim koe nye dzɔdzɔmeŋusẽ siwo wotsɔ tu téwoe o. Woate ŋu aɖo taɖodzinu ma ke gbɔ ne wotsɔ té si ŋu abala le si ƒe ŋusẽ tso ya gbɔ la ɖɔ li esi ƒe ŋusẽ nye kekefɔti siwo ŋu tsi sina kɔna ɖo. Ðewohĩ wodze té siwo ƒe ŋusẽ tso ya gbɔ la zazã gɔme le Europa le ƒe alafa 12 lia M.Ŋ. me eye wozãe tsɔ tu wɔ le Belgium, Germany, Holland kple le teƒe bubuwo. Wonɔ wo zãm vaseɖe esime té siwo ƒe ŋusẽ tsoa dzoya kple nu bubuwo gbɔ la va na ŋusẽtsoƒe bubu siawo katã va zu tsigãdzinu.\n“Nuɖuɖu, si Asu Mía Nu Egbe”\nTogbɔ be wowɔ ŋgɔyiyiwo hã la, wogatua wɔ le anyigbaa ƒe akpa aɖewo kokoko egbea abe alesi wotui le blema ene. Wogazãna to kple tati kokoko le Afrika kple Oceania ƒe akpa aɖewo. Le Mexico kple Titina Amerika la, wozãa sɔkpaté tua bli tsɔ wɔa aboloe. Eye wogazãa té siwo ƒe ŋusẽ tsoa tsi kple ya gbɔ la le teƒe vovovowo kokoko.\nGake egbea la, wɔ si wozãna le dukɔ deŋgɔwo me la tsoa gaté siwo wɔa dɔ le wo ɖokui si la gbɔ. Nukua toa gayibɔ sesẽ ƒe aɖu eve aɖewo siwo ƒe totro ƒe tsɔtsɔme le vovovo eye do le woƒe teƒe aɖewo la me, eye esia wɔnɛ be etrɔna nɔa wɔ zum vivivi. Mɔnu sia na wòle bɔbɔe be woatu wɔ si ƒe meme le vovovo la esi maxɔ asi boo aɖeke o.\nÐikekemanɔmee la, wɔ kpɔkpɔ atsɔ aɖa akplẽ meganye dɔ sesẽ abe alesi wònɔ tsã ene o. Ke hã, míate ŋu ada akpe na mía Wɔla la be ena nuku kple mɔ si dzi míato atrɔe wòazu “nuɖuɖu, si asu mía nu egbe” la mí.—Mateo 6:11.\n^ mm. 10 Le Biblia ƒe ɣeyiɣiwo me la, wotsɔa wɔtutudɔ dea asi na futɔ siwo woɖe aboyoe, abe Simson kple Israel-vi bubuwo ene. (Ʋɔnudrɔ̃lawo 16:21; Konyifahawo 5:13) Nyɔnu ablɔɖemewo tua wɔ na woƒe aƒemetɔwo ɖeɖe.—Hiob 31:10.\nEgiptetɔwo ƒe sɔkpaté\nWofiãa amititsetsewo le té si wozãa lãwo tuna dzi tsɔ ɖea wo me mi\n[Nɔnɔmetata Tsoƒe si le axa 22]\nFrom the Self-Pronouncing Edition of the Holy Bible, containing the King and the Revised versions


Yesaya 53 - Holy Bible [Ewe Bible 1913] - (Yes 53)\nAmekae xɔ nya, siwo wogblɔ na mí la dzi se, eye ameka ŋue Yehowa ƒe alɔ ɖe eɖokui fia ɖo?\nEdze abe atilɔ fẽ ene le eŋku me, eye abe ke ƒe dzedzè tso anyigba ƒuƒu me ene. Nɔnɔme kple ɖekadzedze mele eŋu, ne míaɖe ŋku ɖee o, eye kpɔkpɔme mele eŋu, ne eƒe nu nadzro mí o.\nKe eyae tsɔ míaƒe dɔlélewo, eye wòɖe ta miaƒe vevesesewo te; evɔ wònye míawo míebui abe amesi wohe to na, amesi Mawu ƒo, eye wòwɔ funyafunyae ene hafi.\nKe wode abi eŋu le míaƒe dzidadawo ta, eye wogbãe gudugudu le míaƒe vodadawo ta. Miaƒe ŋutifafa ƒe tohehe le edzi, eye eƒe kabiwo wotsɔ yɔ dɔ mí.\nMí katã míetra mɔ abe alẽwo ene, eye amesiame lé eƒe mɔ tsɔ; ke Yehowa na míaƒe vodadawo katã va eyama dzi.\nWowɔ fui, ke ebɔbɔ eɖokui eye meke nu o; abe alẽ, si wokplɔ yina wuwu ge, kple alẽvi, si li kpoo le eƒe fukolawo ŋku me ene la, nenema eya hã meke nui o.\nWoɖee le xaxa kple ʋɔnudɔdrɔ̃ me, eye eŋɔlimeviwo dometɔ kae bu eŋuti kpɔ be, woɖee ɖa le agbagbeawo ƒe anyigba dzi, eye wowɔ fui le nye dukɔ ƒe dzidadawo ta?\nWoɖe yɔdo nɛ ɖe ame vɔ̃ɖiwo dome, eye esi wòku la, enɔ vodalawo dome, evɔ wònye mesẽ ŋuta o, eye alakpa menɔ eƒe nu me kpɔ o hafi.\nAkpa nu kple ŋku, wòaɖi ƒo nɛ le eƒe luʋɔ ƒe agbagbadzedze ta. Nye dɔla dzɔdzɔe la atsa nunya atso afia na ame geɖewo, eye wòade ta woƒe vodadawo te.\nEyata mana gomee ɖe ame geɖewo dome, eye eya kple kalẽtɔwo amã aboyonu, elabena etso eƒe agbe de ku me, eye wòna wobui kpe ɖe vodalawo ŋu, evɔ wònye ede ta ame geɖewo ƒe nuvɔ̃wo te, eye wòɖe kuku ɖe vodalawo ta hafi.


Paulo Kple Eutiko | Biblia Me Ŋutinya\nOO! OO! Nukae le dzɔdzɔm le afisia? Ðe nuvevi wɔ ɖevi ma, si dra ɖe anyigba la? Kpɔ ɖa! Paulo le ŋutsu, siwo tso aƒea me gbɔna la dome. Èkpɔ Timoteo hã le afima? Ðe ɖevi la ge tso fesrea nua?\nẼ, nu ma tututue dzɔ. Paulo nɔ nu ƒom na nusrɔ̃lawo le Troa afisia. Enya be yemegale wo kpɔ ge azɔ o hena ɣeyiɣi didi aɖe, elabena ne ŋu ke la, ele tɔdziʋu ɖo ge adzo. Eyata enɔ nu ƒom vaseɖe zãtitina.\nŊutsuvi sia, si ŋkɔe nye Eutixo la nɔ anyi ɖe fesre nu hedɔ alɔ̃. Emli to fesrea, tso dziƒoxɔ tuɖedzi etɔ̃lia dzi va dze anyigba! Eyata èkpɔ nusita ameawo lé blanui nenema ɖo. Esi wokɔ ɖevia la, eku, abe alesi wovɔ̃e ene!\nEsi Paulo kpɔ be ŋutsuvia ku la, ebɔbɔ ɖe edzi helée alɔ eve. Egblɔ be: ‘Migavɔ̃ o. Meku o!’ Meku o vavã! Nukunue wònye! Paulo gbɔ agbee! Dzidzɔkpɔkpɔ yɔ amehawo fũ.\nWo katã wogalia yi dziaƒo heɖu nu. Paulo nɔ nuƒoƒo dzi vaseɖe esime ŋu ke. Gake àte ŋu aka ɖe edzi be ne Eutixo trɔ yi la, magadɔ alɔ̃ ake o! Emegbe Paulo, Timoteo, kple amesiwo le zɔzɔm kpli wo la ɖo tɔdziʋu. Ènya afisi yim wolea?\nEsusɔ vie Paulo nawu eƒe gbeƒãɖeɖe ƒe mɔzɔzɔ etɔ̃lia nu, eyata etrɔ yina aƒe. Le mɔzɔzɔ sia me la, Paulo nɔ Efeso ɖeɖe ƒe etɔ̃ sɔŋ. Eyata esia nye eƒe mɔzɔzɔ, si didi wu evelia gɔ̃ hã.\nEsi wodzo le Troa la, ʋu la va tɔ ɖe Mileto vie. Esi wònye Efeso medidi tututu o ta la, Paulo ɖo ame ɖe hamemegã, siwo le hamea me la be woava Mileto ne yeaƒo nu na wo zi mamlɛtɔ. Emegbe esi ɣeyiɣi de be ʋua naho la, Paulo ƒe dzodzo la na woxa nu ŋutɔ!\nMlɔeba la, ʋu la va ɖo Kaisarea. Esi Paulo nɔ nusrɔ̃la Filipo ƒeme le afisia la, nyagblɔɖila Agabo xlɔ̃ nu Paulo. Egblɔ be ne Paulo yi Yerusalem la, woadee gaxɔ me. Eye esia va eme vavã. Esi Paulo nɔ gaxɔ me le Kaisarea hena ƒe eve la, wokplɔe yi Roma-dziɖula Kaisaro gbɔe be wòadrɔ̃ ʋɔnui. Na míakpɔ nusi dzɔ le mɔa dzi esime wòyina Roma la ɖa.\nDɔwɔwɔwo ta 19 vaseɖe 26.


GBE BUBU Acholi Afrikaans Albanian Amharic Arabic Armenian Armenian (West) Aukan Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Iban Ibanag Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nÀTE ŋu axlẽ Hebrigbe gbãtɔ si wotsɔ ŋlɔ Biblia? Ðewohĩ màte ŋui o. Anɔ eme be mèkpɔ Hebri Biblia mawo dometɔ aɖeke kpɔ gɔ̃ hã o. Gake anɔ eme be nu siwo nàsrɔ̃ tso Elias Hutter si nye agbalẽnyala si nɔ anyi le ƒe alafa 16 lia me gbɔ kple eƒe Hebri Biblia eveawo me, ana nàgade asixɔxɔ Ŋɔŋlɔ Kɔkɔe si le asiwò la ŋu geɖe wu.\nWodzi Elias Hutter le ƒe 1553 me le Görlitz, si nye du sue aɖe le egbegbe Germany ƒe akpa si do liƒo kple Poland kpakple Czech Republic la me. Hutter srɔ̃ Tititna Ɣedzeƒetɔwo ƒe gbewo le Lutheran Yunivɛsiti le Jena. Esi wòxɔ ƒe 24 la, wotiae be wòanye Hebri nufialagã le Leipzig. Esi wònye ɖɔɖɔɖowɔla le agbalẽsrɔ̃nyawo me ta la, eɖo suku aɖe le Nuremberg ale be yeƒe sukuviwo nate ŋu asrɔ̃ Hebrigbe, Helagbe, Latingbe kple Germanygbe le ƒe ene pɛ ko me. Suku alo yunivɛsiti aɖeke mete ŋu wɔ esia ɣemaɣi o.\n“NU SI ÐE DZESI LE BIBLIA SIA ŊU”\nHutter ƒe Hebri Biblia si wòta le ƒe 1587 ƒe axa si etala ƒe ŋkɔ dze le\nLe ƒe 1587 me la, Hutter ta Biblia si ame geɖe yɔna be Nubabla Xoxoa ɖe Hebrigbe me. Biblia sia ƒe ŋkɔe nye Derekh ha-Kodesh, eye Yesaya 35:8 mee wòɖe ŋkɔ ma si gɔmee nye “Kɔkɔenyenye ƒe Mɔ” la tsoe. Ŋɔŋlɔdzesi nyakpɔ siwo wòzã ɖee fia be “nu sia nu ɖe dzesi le Biblia sia ŋu.” Gake nu si na asixɔxɔ geɖe wu le Biblia sia ŋue nye be sukuviwo ate ŋu azãe atsɔ asrɔ̃ Hebrigbe bɔbɔe.\nBe míase nu si tae Hutter ƒe Hebri Biblia ɖe vi nenema gbegbe gɔme la, na míabu nu siwo ɖea fu na gbesrɔ̃la ne ele agbagba dzem be yeaxlẽ Biblia le Hebrigbe me ŋu kpɔ. Gbãa, alfabetawo to vovo eye gbesrɔ̃laa mese wo gɔme o, evelia, nya siwo woŋlɔ tsiã ɖe nya aɖe ŋu le ŋgɔ alo megbe nana wòsesẽna be wòade dzesi nyagbe si ŋu woŋlɔ nyaa tsiã ɖo. Le kpɔɖeŋu me, Bu Hebri nyagbe נפשׁ (si gɔme woɖena be ne’phesh), si gɔmee nye “luʋɔ” ŋu kpɔ. Le Ezekiel 18:4 la, woŋlɔ nya ה (ha), si gɔmee nye “la,” do ŋgɔ tsiã ɖe nyaa ŋu, si na be wòva zu nya eve si wotsiã הנפשׁ (han·ne’phesh), alo “luʋɔ la.” Le ame si menya gbea o gome la, nya, הנפשׁ (han·ne’phesh) ate ŋu adze nya bubu kura si to vovo na נפשׁ (ne’phesh).\nEsi Hutter di be yeakpe ɖe yeƒe sukuviwo ŋu ta la, ezã agbalẽtataɖaŋu aɖe—etsaka Hebri ŋɔŋlɔdzesi gã siwo woŋlɔ wòtò kple esiwo metò o la. Ezãa ŋɔŋlɔdzesi gã siwo woŋlɔ wòtò tsɔ ŋlɔa nyagbea ŋutɔ. Eye wòzãa esiwo metò o na nya siwo woŋlɔ tsiã ɖe nya aɖe ŋu le ŋgɔ alo megbe la. Mɔnu sia na wònɔ bɔbɔe na sukuviawo be woade dzesi Hebri nyagbea, eye esia kpena ɖe wo ŋu ne wole gbea srɔ̃m. Wozã mɔnu sia tɔgbi le Ŋɔŋlɔ Kɔkɔeawo—Xexe Yeye Gɔmeɖeɖe si ŋu numeɖeɖewo kpe ɖo ƒe etenuŋɔŋlɔwo me. * Woŋlɔa nyagbea ŋutɔ si ŋu wotrɔ asi le la kple nuŋlɔtsi si tò, eye wòzãa nuŋlɔtsi si metò o la na nya siwo woŋlɔ tsiã ɖe nyaa ŋu le ŋgɔ alo megbe la. Nuŋɔŋlɔ lolotɔ siwo dze le fotoa me na míekpɔ ŋɔŋlɔdzesi siwo Hutter zã le eƒe Hebri Biblia me le Ezekiel 18:4 kple esi Xexe Yeye Gɔmeɖeɖe si ŋu numeɖeɖewo kpe ɖo zã le eƒe etenuŋɔŋlɔ me le kpukpui ma ke me.\n“NUBABLA YEYE” ƑE HEBRIGBE ME BIBLIA YEYE AÐE\nHutter ta Biblia si ame geɖe yɔna be Nubabla Yeye la me nyawo ɖe gbegbɔgblɔ 12 me. Woɖe Biblia sia ɖe go le Nuremberg le ƒe 1599 me eye woyɔnɛ zi geɖe be Nuremberg Polyglot. Hutter di be yeaɖe Kristotɔwo Ƒe Hela Ŋɔŋlɔawo hã gɔme ɖe Hebrigbe me akpe ɖe eŋu. Gake egblɔ be ne “yelɔ̃ be yeade ga gbogbo eme” aɖe Hebrigbea gɔme hãa, anye dagbadagba ɖe yame. * Eya ta eɖoe be yeaɖe Nubabla Yeye si le Helagbe me gɔme ɖe Hebrigbe me. Ne míeɖe nu bubu siwo katã Hutter wɔ le emea, ewu dɔa nu le ƒe ɖeka pɛ ko me!\nAleke gbegbe Kristotɔwo Ƒe Hela Ŋɔŋlɔawo si gɔme Hutter ɖe la ɖe vii? Hebritɔwo ƒe agbalẽnyala aɖe si ŋkɔe nye Franz Delitzsch, si nɔ anyi le ƒe alafa 19 lia me gblɔ be: “Hebrigbe si gɔme wòɖe la mebɔ kura o, evɔ egɔmesese le bɔbɔe na Kristotɔ siwo nɔ anyi ɣemaɣi eye wogadoa ta ɖe Biblia gɔmeɖeɖe ma gbɔ kokoko, elabe kpeɖodzi geɖewo fia be ezã nya siwo sɔ wu la le go geɖe me.”\nANƆ VI ÐEM ÐAA\nHutter ƒe dɔa mena wòzu gatɔ o; ɖewohĩ amewo meƒle eƒe Biblia boo o. Ke hã, nu siwo do tso eƒe dɔa me nye nu vevi aɖe eye anɔ anyi ɖaa. Le kpɔɖeŋu me, William Robertson gbugbɔ to Nubabla Yeye si gɔme Hutter ɖe ɖe Hebrigbe me la me eye wòtae le ƒe 1661 me, emegbe Richard Caddick hã gato eme eye wòtae le ƒe 1798 me. Esi Hutter nɔ gbea gɔme ɖem tso Helagbe gbãtɔ me la, eɖe dzesideŋkɔ siwo nye Kyʹri·os (Aƒetɔ) kple The·osʹ (Mawu) gɔme pɛpɛpɛ be “Yehowa” (יהוה, YHWH) nenye be Hebri Ŋɔŋlɔawo mee woyɔ nyaa tsoe alo ne wòkpɔe be Yehowa ŋue wòku ɖo. Esia ɖe dzesi elabe togbɔ be ame geɖe siwo ɖe Nubabla Yeye la gɔme mezã Mawu ƒe ŋkɔ ŋutɔŋutɔ o hã, Hutter ƒe gɔmeɖeɖea ya zãe eye wòna kpeɖodzi va le susu si tae wòle be woagbugbɔ Mawu ƒe ŋkɔ ade Kristotɔwo Ƒe Hela Ŋɔŋlɔawo me la ŋu.\nEya ta ne ègakpɔ Mawu ƒe ŋkɔ, Yehowa le Kristotɔwo Ƒe Hela Ŋɔŋlɔawo me alo nèkpɔ Xexe Yeye Gɔmeɖeɖe si ŋu numeɖeɖewo kpe ɖo ƒe etenuŋɔŋlɔ aɖe la, ekema ɖo ŋku Elias Hutter kple eƒe Hebri Biblia ɖedzesiawo dzi.\n^ mm. 7 Kpɔ etenuŋɔŋlɔ evelia le Ezekiel 18:4 kple Megbenyawo 3B le Xexe Yeye Gɔmeɖeɖe si ŋu numeɖeɖewo kpe ɖo la me.\n^ mm. 9 Edze abe do ŋgɔa agbalẽnyalawo ɖe Hebrigbe me Nubabla Yeye la gɔme ene. Ame siawo dometɔ ɖekae nye Simon Atoumanos, Byzantium saɖeagaxɔmenɔla; eɖe egɔme le ƒe 1360 me. Ame bubue nye Germanytɔ agbalẽnyala, Oswald Schreckenfuchs; eɖe egɔme le ƒe 1565 me. Gake womeɖe agbalẽ siawo ɖe go gbeɖe o, eye fifia wobu.\nBiblia Gɔmeɖeɖewo Biblia Gɔmeɖelawo Ŋutinya Kple Biblia\nMawu ƒe Ŋkɔ—Alesi Woazãe Kple Gɔmesese si Le Eŋu\nWoɖe Mawu ƒe ŋkɔa ɖa le Biblia gɔmeɖeɖe geɖe me. Nu ka tae? I Ðe wòle vevie be míazã Mawu ƒe ŋkɔa?\nSyriac Peshitta Biblia La—Ekpe Ðe Mía Ŋu Míenya Ale Si Biblia Gɔmeɖeɖe Gbãtɔawo Nɔ


GBE BUBU Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Ga German Greek Haitian Creole Hiligaynon Hungarian Igbo Italian Korean Lithuanian Malagasy Mizo Moore Ossetian Persian Polish Portuguese Romanian Setswana Shona Silozi Slovak Slovenian Swahili Tsonga Turkish Ukrainian Urdu\n“Nye amesi ɖe nuwuwu fia le gɔmedzedzea me ke kple nusi gbɔna dzɔdzɔ ge la fia.”—YESAYA 46:10.\n1, 2. Nukae wɔ nuku le nudzɔdzɔ siwo na woɖu Babilon dzi ŋu, eye nukae esia ɖe fia le Yehowa ŋu?\nLE ZÃ aɖe me la, asrafo aɖewo wɔ dzadzadza zɔ to Frat-tɔsisia me ɖo ta woƒe futɔwo gbɔ le Babilon du sesẽ la me. Esi wogogo dua ƒe agbo nu la, wokpɔ nu wɔnuku aɖe. Wogblẽ Babilon dua ƒe agbo nyadri eveawo ɖe ʋuʋu! Woto tɔa me ge ɖe dua me. Kasia woɖu dua dzi. Kores si nye woƒe ŋgɔnɔla va zu dua dzi ɖula eye wòɖe gbe be woaɖe asi le Israel-vi aboyomeawo ŋu woayi aƒe. Aboyome akpe geɖe trɔ yi aƒe ale be woagbugbɔ Yehowa ƒe tadedeagu aɖo anyi le Yerusalem.—Kronika II, 36:22, 23; Ezra 1:1-4.\n2 Ŋutinyaŋlɔlawo ɖo kpe edzi be nusiawo dzɔ ŋutɔŋutɔ le ƒe 539-537 D.M.Ŋ. me. Nusi wɔ nuku le nyaa ŋue nye be wogblɔ eŋu nya ɖi xoxoxo ƒe 200 do ŋgɔ. Yehowa na eƒe nyagblɔɖila Yesaya ŋlɔ nu tso Babilon ƒe mumu ŋu ƒe gbogbo aɖewo do ŋgɔ. (Yesaya 44:24–45:7) Menye nudzɔdzɔ siwo ana woaɖu Babilon dzi koe Mawu na wogblɔ ɖi do ŋgɔ o, ena woyɔ amesi aɖu dua dzi ƒe ŋkɔ hã. * Yehowa gblɔ na Israel-viwo, siwo nye eƒe ɖasefowo le blema, be: “Miɖo ŋu nusiwo dzɔ va yi tso blema la be, nyee nye Mawu, ɖeke megali o, nyee nye Mawu, ame aɖeke mesɔ kplim o; nye amesi ɖe nuwuwu fia le gɔmedzedzea me ke kple nusi gbɔna dzɔdzɔ ge la fia le blema ke.” (Yesaya 46:9, 10a) Nyateƒee wònye be Yehowa nye Mawu si ate ŋu anya nusi ava dzɔ le etsɔme.\n3. Nyabiase kawo mee míadzro azɔ?\n3 Nukawo gbegbee Mawu nya le etsɔme ŋu? Ðe Yehowa nyana nusi mía dometɔ ɖesiaɖe ava wɔ le etsɔme la do ŋgɔa? Nyateƒee wònye be woɖo nusi míava wɔ la ɖia? Míadzro alesi Biblia ɖo nya siawo kple bubu siwo sɔ kplii ŋu la me le nyati sia kple esi kplɔe ɖo me.\n4. Amekae na woŋlɔ Biblia me nyagblɔɖiwo ɖi?\n4 Esi Yehowa ate ŋu anya etsɔme ta la, ena esubɔla siwo nɔ anyi le blema me ŋlɔ nyagblɔɖi geɖe ɖi siwo nana míenyana nusiwo ƒe tame Yehowa ɖo be yeava wɔ la doa ŋgɔ. Yehowa gblɔ be: “Kpɔ ɖa, gbaɖegbe nyawo va me, magblɔ yeyewo, eye mana miasee, hafi woava dzɔ.” (Yesaya 42:9) Mɔnukpɔkpɔ gã aɖee esia nye na Mawu ƒe amewo.\n5. Agbanɔamedzi kae kpe ɖe nusi Yehowa awɔ la nyanya do ŋgɔ ŋu?\n5 Nyagblɔɖila Amos ka ɖe edzi na mí be: “Yehowa mewɔa naneke, ne meɖe eƒe tameɖoɖo fia eƒe dɔla, nyagblɔɖilawo hafi o.” Agbanɔamedzi aɖe kpe ɖe nuwo nyanya do ŋgɔ alea ŋu. Se kpɔɖeŋu ʋãme si Amos wɔ kplɔe ɖo ɖa: “Ne dzata ɖe gbe la, amekae agbe vɔvɔ̃?” Abe alesi ko dzata ƒe gbeɖeɖe le teƒe aɖe nana amewo kple lã siwo gogo teƒea sina kaba ene la, nenema kee nyagblɔɖilawo abe Amos ene gblɔ Yehowa ƒe gbedasiwo dzonɔamemetɔe. “Ne Aƒetɔ Yehowa ƒo nu la, amekae agbe nyagbɔgblɔ ɖi?”—Amos 3:7, 8.\nYehowa ƒe “Nya” Vana Eme Godoo\n6. Mɔ ka nue Yehowa ƒe “tameɖoɖo” ɖe Babilon ƒe mumu ŋu va eme le?\n6 Yehowa gblɔ to eƒe nyagblɔɖila Yesaya dzi be: “Nye tameɖoɖo ava me, eye mawɔ nye didiwo katã dzi.” (Yesaya 46:10b) Mawu ƒe “tameɖoɖo,” alo eƒe lɔlɔ̃nu, ku ɖe Babilon ŋu enye be yeayɔ Kores tso Persia be wòava ɖu Babilon dzi ahatsrɔ̃e gbidii. Yehowa gblɔ eƒe tameɖoɖo ma ɣeyiɣi didi aɖe do ŋgɔ. Abe alesi míegblɔe va yi ene la, tameɖoɖo ma va eme pɛpɛpɛ le ƒe 539 D.M.Ŋ. me.\n7. Nukatae míate ŋu aka ɖe edzi be Yehowa ƒe “nya” vaa eme ɣesiaɣi?\n7 Ƒe 400 kloe do ŋgɔ na Kores ƒe Babilon dzi ɖuɖu la, Yuda-fia Yosafat dze ŋgɔ Amon kple Moab srafowo. Edo gbe ɖa kakaɖedzitɔe be: “Yehowa, mía fofowo ƒe Mawu, ɖe menye wòe nye Mawu le dziƒo kple dziɖula ɖe dukɔwo ƒe fiaɖuƒewo katã dzi oa? Asiwò me ŋusẽ kple kamesesẽ le, eye ame aɖeke mate ŋu anɔ te ɖe nuwò o.” (Kronika II, 20:6) Yesaya hã ɖe kakaɖedzi ma tɔgbe ke fia esi wògblɔ be: “Ne Yehowa Zebaot ɖo nu ɖe ta me la, ameka agblẽ eme, eye ne edo eƒe alɔ ɖe dzi la, ameka agbugbɔe?” (Yesaya 14:27) Emegbe esi Babilon-fia Nebukadnezar ƒe aɖaʋadzedze kɔ nɛ vɔ la, elɔ̃ ɖe edzi ɖokuibɔbɔtɔe be: “Ame aɖeke meli alé [Mawu ƒe] asi agblɔ be, nuka nye esi wɔm nèle hã o.” (Daniel 4:32) Ẽ, Yehowa ka ɖe edzi na eƒe amewo be: “Nye nya, . . . magbugbɔ va gbɔnye ƒuƒlu o, negbe ɖeko wòawɔ nye lɔlɔ̃nu, eye wòawɔ nusi gbe meɖoe ɖo la hafi.” (Yesaya 55:11) Míate ŋu aka ɖe edzi bliboe be Yehowa ƒe “nya” vana eme ɣesiaɣi. Mawu ƒe tameɖoɖowo medoa kpo emevava o.\nMawu ƒe ‘Tameɖoɖo Mavɔ’\n8. Nukae nye Mawu ƒe ‘tameɖoɖo mavɔ’ la?\n8 Le lɛta si apostolo Paulo ŋlɔ na Kristotɔ siwo nɔ Efeso me la, egblɔ be ‘tameɖoɖo mavɔ’ le Mawu si. (Efesotɔwo 3:11) Menye alesi Mawu awɔ ɖoɖo ɖe nuwo ŋu ƒe nya dzro aɖe koe o. Ke boŋ alesi Yehowa ɖo tame kplikpaa be yeawɔ nusi yeɖo ɖe ameƒomea kple anyigba ŋu tso gɔmedzedze me ke lae. (Mose I, 1:28) Be míase alesi eƒe tameɖoɖo medoa kpo eme vava o gɔmee la, mina míadzro nyagblɔɖi gbãtɔ si woŋlɔ ɖe Biblia me la me akpɔ.\n9. Aleke Mose I, 3:15 do ƒome kple Mawu ƒe tameɖoɖoe?\n9 Ŋugbe si wodo le Mose I, 3:15 ɖee fia be esime Adam kple Xawa nya wɔ nuvɔ̃ teti ko la, Yehowa ɖoe be yeƒe kpɔɖeŋunyɔnu la nadzi dzidzimevi alo ŋutsuvi aɖe. Yehowa kpɔ fuléle si anɔ eƒe nyɔnu la kple Satana dome kpakple esi anɔ woƒe dzidzimeviwo dome la me tsonuwo hã do ŋgɔ. Togbɔ be Yehowa aɖe mɔ be woaɖu afɔkpodzi na Mawu ƒe nyɔnua ƒe Dzidzimevia hã la, le Mawu ƒe ɣeyiɣi ɖoɖi dzi la, Dzidzimevia agbã ta na da la, alo Satana Abosam. Hafi ɣemaɣi naɖo la, Yehowa ƒe tameɖoɖo la nɔ eme vam vivivi to ƒome siwo wòtia dzi vaseɖe esime Yesu do abe Mesia si ŋugbe wodo ene.—Luka 3:15, 23-38; Galatiatɔwo 4:4.\nNusi Yehowa Ðo Ði\n10. Ðe Yehowa ɖoe tso gɔmedzedzea me be Adam kple Xawa nava wɔ nuvɔ̃a? Ðe eme.\n10 Esime apostolo Petro nɔ nu ƒom tso ɖoƒe si le Yesu si le Mawu ƒe tameɖoɖo me vava me ŋu la, eŋlɔ be: “[Yesu nye] amesi wonya ɖi tsã, hafi woɖo xexeame gɔme anyi; gake woɖee ɖe go fia le ɣeyiɣia ƒe nuwuwu le mia ta.” (Petro I, 1:20) Ðe Yehowa ɖoe tso gɔmedzedzea be Adam kple Xawa ava wɔ nuvɔ̃ eye be Yesu Kristo ƒe tafevɔsaa ava hiã? Ao. Helagbe me nya si gɔme woɖe be ‘ɖo anyi’ la gɔmeɖeɖe tẽ enye “vi dzidzi.” Ðe Adam kple Xawa dzi vi hafi va wɔ nuvɔ̃a? Ao. Adam kple Xawa ƒe tomaɖomaɖo megbe hafie wova dzi vi. (Mose I, 4:1) Eyata, le Adam kple Xawa ƒe aglãdzedzea megbe, gake do ŋgɔ na woƒe vidziɣi, ye Yehowa ɖoe be “dzidzimevia” nava do. Yesu ƒe ku kple tsitretsitsi dzie woto na tafea lɔlɔ̃tɔe, eye esia wɔe be woava ɖe nuvɔ̃ si dome míenyi la ɖa ahagblẽ Satana ƒe agbagbadzedzewo dome.—Mateo 20:28; Hebritɔwo 2:14; Yohanes I, 3:8.\n11. Nukae Mawu ɖo ɖi do ŋgɔ hena eƒe tameɖoɖo me vava?\n11 Mawu gaɖo nu bubu aɖe hã ɖi ku ɖe eƒe tameɖoɖo me vava ŋu. Esia dze le nusi Paulo ŋlɔ na Efesotɔwo me, si nye be Mawu “[aƒo] nuwo katã nu ƒu ade ta ɖeka te le Kristo me, nusiwo le dziƒo kple nusiwo le anyigba dzi la.” Azɔ Paulo ɖe nu me tso “nusiwo le dziƒo,” siwo nye amesiwo wotia be woaɖu fia kple Kristo, ŋu be: “Woɖo mí ɖi le amesi wɔa nuwo katã le eƒe lɔlɔ̃nu ƒe adaŋudede nu la, ƒe tameɖoɖoɖi la nu.” (Efesotɔwo 1:10, 11) Nyateƒee, Yehowa ɖoe do ŋgɔ be ame xexlẽme aɖewo anye Mawu ƒe nyɔnua ƒe Dzidzimevia ƒe akpa aɖe, eye woakpɔ gome kple Kristo le ameƒomea yayra to tafea dzi me. (Romatɔwo 8:28-30) Apostolo Petro yɔ amesiawo be “dukɔ kɔkɔe.” (Petro I, 2:9) Mɔnukpɔkpɔ su apostolo Yohanes si wòkpɔ amesiwo ava nye Kristo hatidziɖulawo le ŋutega aɖe me—woƒe xexlẽmee nye 144,000. (Nyaɖeɖefia 7:4-8; 14:1, 3) Wowɔ ɖeka kple Kristo Fia la le subɔsubɔm hena “[Mawu] ƒe ŋutikɔkɔe ƒe kafukafu.”—Efesotɔwo 1:12-14.\n12. Aleke míewɔ nya be womeɖo ame 144,000 la dometɔ ɖesiaɖe ɖi be ayi dziƒo godoo o?\n12 Ame xexlẽme 144,000 la ɖoɖo ɖi do ŋgɔ mefia be woɖo ame aɖewo ya ɖi koŋ be woasubɔ Mawu nuteƒewɔwɔtɔe le mɔ sia nu o. Le nyateƒe me la, amesiaminawo koŋue woŋlɔ nuxlɔ̃amenya siwo le Kristotɔwo ƒe Hela Ŋɔŋlɔawo me na, be wòafia mɔ wo ahado ŋusẽ wo be woayi edzi alé nuteƒewɔwɔ me ɖe asi ale be woadze na woƒe dziƒoyɔyɔ la. (Filipitɔwo 2:12; Tesalonikatɔwo II, 1:5, 11; Petro II, 1:10, 11) Yehowa nyae do ŋgɔ be ame 144,000 adze na ɖoƒe sia. Amesiwo wokpe na ɖoƒe sia ƒe agbenɔnɔe aɖee afia ne woava nɔ ame xexlẽme siawo dome mlɔeba, eye wo dometɔ ɖesiaɖe ŋutɔe ana esia nava eme nɛ.—Mateo 24:13.\nNusi Yehowa Nyana Do Ŋgɔ\n13, 14. Ŋutete si le Yehowa si be wòanya etsɔme la sɔna ɖe nuka nu, eye nukatae?\n13 Esi Yehowa nye nyagblɔɖi kple tameɖoɖo ƒe Mawu ɖe, aleke wòwɔa ŋutete si le esi be wòanya etsɔme la ŋudɔe? Gbã la, míeka ɖe edzi be Mawu nye lɔlɔ̃, eye eƒe mɔwo katã nye nyateƒe eye wodzɔ. Esime apostolo Paulo nɔ lɛta ŋlɔm na Yudatɔ Kristotɔwo le ƒe alafa gbãtɔ M.Ŋ. me la, eɖo kpe edzi be “nu eve, siwo meɖɔlina o, esiwo me Mawu mate ŋu aka aʋatso le o” lae nye Mawu ƒe ŋugbedodo kple atamkaka. (Hebritɔwo 6:17, 18) Le lɛta si Paulo ŋlɔ ɖo ɖe nusrɔ̃la Tito me la, egagblɔ nya ma ke, esi wòŋlɔ be Mawu ‘mate ŋu aka aʋatso o.’—Tito 1:2.\n14 Gakpe ɖe eŋu la, togbɔ be seɖoƒe mele Yehowa ƒe ŋusẽ ŋu o hã la, mewɔa nu madzɔmadzɔ gbeɖe o. Mose gblɔ tso Yehowa ŋu be “Mawu nyateƒetɔ wònye, eye alakpa mele eme o, nuteƒewɔla kple dzɔdzɔetɔ wònye.” (Mose V, 32:4) Nusianu si Yehowa wɔna la sɔna ɖe eƒe amenyenye wɔnuku la nu. Eƒe nuwɔnawo ɖee fia be eƒe nɔnɔme vevi siwo nye lɔlɔ̃, nunya, dzɔdzɔenyenye, kple ŋusẽ zɔna aduadu bliboe.\n15, 16. Tiatia kawoe Yehowa tsɔ ɖo Adam ŋku me le Eden-bɔa me?\n15 Bu alesi eƒe nɔnɔme siawo katã dze le nusiwo dzɔ le Eden-bɔa me mee ŋu kpɔ. Esi Yehowa nye Fofo lɔ̃ame ta la, ena nusianu si amegbetɔwo hiã la. Ena ŋutete Adam be wòabu tame, wòade ŋugble le nya ŋu, eye wòaƒo nya ta le nusi wòawɔ ŋu. Adam mele abe lã siwo wɔa nu ɖe seselelãme nu la ene o; wona ŋutetee be wòawɔ tiatiawo. Nusi do tso emee nye be Mawu nɔ eƒe fiazikpui dzi le dziƒo hekpɔ “nusiwo katã wòwɔ la, eye kpɔ ɖa, wonyo ŋutɔ.”—Mose I, 1:26-31; Petro II, 2:12.\n16 Esi Yehowa tiae be yeade se na Adam be megaɖu “ati, si na wodzea si nyui kple vɔ̃” o la, enae mɔfiame siwo akpe ɖe eŋu wòatso nya me le nusi wòawɔ ŋu. Eɖe mɔ na Adam be wòaɖu “abɔmetiawo katã ƒe tsetse faa” negbe ɖeka aɖe ko, eye wòxlɔ̃ nui be ne eɖu ati si ŋu wode se ɖo la, aku. (Mose I, 2:16, 17) Egblɔ nusiwo ado tso Adam ƒe nuwɔnawo me la nɛ. Nukae Adam awɔ?\n17. Nukatae míate ŋu agblɔ be ne Yehowa tiae be yeanya nane do ŋgɔ ko hafi wònyanɛ?\n17 Anɔ eme be Yehowa medi be yeanya nusi Adam—kple Xawa—awɔ o, togbɔ be ŋutete le esi be wòanya nusianu si ava dzɔ la do ŋgɔ hã. Eyata menye ŋutete si le Yehowa si be wòanya etsɔme ye nye nyaa o, etiatia be yeanyae boŋue. Tsɔ kpe ɖe eŋu la, míate ŋu aƒo nya ta be, esi lɔlɔ̃ ƒe Mawue Yehowa nye ta la, maɖoe koŋ da ɖi tamesesẽtɔe be aglãdzedze—kple nu gbegblẽ siwo katã do tso eme—nava nɔ anyi o. (Mateo 7:11; Yohanes I, 4:8) Eyata ne Yehowa tiae be yeanya nane do ŋgɔ ko hafi wònyanɛ.\n18. Nukatae alesi Yehowa tianae hafi nyaa nane la mefia be eƒe ŋusẽ mede blibo o?\n18 Ðe alesi Yehowa tianae hafi nyaa nane la fia be eƒe ŋusẽ mede blibo oa? Ao. Mose gblɔ tso Yehowa ŋu be “Agakpe wònye” hegblɔ kpee be: “Eƒe nuwɔwɔ de blibo.” (Mose V, 32:4) Womabu fɔe ɖe nusiwo do tso amegbetɔwo ƒe nuvɔ̃ me la ta o. Adam ƒe tomaɖomaɖo gbɔe fu siwo katã kpem míele egbea tso. Apostolo Paulo gblɔe eme kɔ ƒã be “to ame ɖeka dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti.”—Mose V, 32:4, 5; Romatɔwo 5:12; Yeremya 10:23.\n19. Biabia kawo mee míadzro le nyati si kplɔe ɖo me?\n19 Nusiwo me míedzro va ɖo afisia ɖee fia be Yehowa mewɔa nu madzɔmadzɔ gbeɖe o. (Psalmo 33:5) Yehowa zãa eƒe ŋutetewo, nɔnɔmewo, kple dzidzenuwo wosɔna ɖe eƒe tameɖoɖo nu. (Romatɔwo 8:28) Esi Yehowa nye nyagblɔɖi Mawu ta la, enye amesi “ɖe nuwuwu fia le gɔmedzedzea me ke kple nusi gbɔna dzɔdzɔ ge la fia.” (Yesaya 46:9, 10) Míekpɔe hã be ne etiae be yeanya nane do ŋgɔ ko hafi wònyanɛ. Ekema aleke esia ka míi? Aleke míawɔ aka ɖe edzi be míaƒe nyametsotsowo wɔ ɖeka kple Mawu ƒe tameɖoɖo si me lɔlɔ̃ le la? Eye yayra kawoe míakpɔ ne míewɔe nenema? Nyati si kplɔe ɖo adzro biabia siawo me.\n^ mm. 2 Kpɔ agbalẽ si nye Agbalẽ si Nyo na Amesiame, si Yehowa Ðasefowo ta, ƒe axa 28.\n• Blemakpɔɖeŋu kawoe ɖo kpe edzi be Mawu ƒe “nya” vana eme godoo?\n• Nukae Yehowa ɖo ɖi ku ɖe eƒe ‘tameɖoɖo mavɔ’ la ŋu?\n• Mɔ ka nue Yehowa zãa ŋutete si le esi be wòanya etsɔme le?\nYosafat ka ɖe Yehowa dzi\nMawu gblɔ Yesu ƒe ku kple tsitretsitsi ŋu nya ɖi\nÐe Yehowa ɖo nusi Adam kple Xawa ava wɔ la ɖia?


WOKA nya ta be kaka George Borrow naxɔ ƒe 18 la, enya gbegbɔgblɔ 12 dodo. Ƒe eve megbe la, ete ŋu ɖea gbegbɔgblɔ vovovo 20 gɔme “bɔbɔe wònya sena ŋutɔ.”\nLe ƒe 1833 me la, Britain Kple Duta Biblia Habɔbɔa kpe ŋutsu sia si si nunana tɔxɛ le la be wòava ɖo biabia aɖewo ŋu le London, England. Esi ga menɔ esi wòaɖo ʋu o gake wòdi vevie be yeayi ta la, Borrow amesi xɔ ƒe 30 la zɔ afɔ kilometa 180 tso wo de Norwich heyi le gaƒoƒo 28 pɛ ko me.\nBiblia Habɔbɔa de dɔ sesẽ aɖe asi nɛ—eyae nye be wòatsɔ ɣleti ade pɛ ko asrɔ̃ Manchugbe, si wodona le China dukɔa ƒe akpa aɖewo. Ebia be woatsɔ gbeŋutisegbalẽ na ye, gake nusi wote ŋu kpɔ nɛ koe nye Mateo ƒe Nyanyuia le Manchugbe me, kple nyagɔmeɖegbalẽ aɖe si me woɖe Manchugbe yi Fransegbe me le. Ke hã, le kwasiɖa 19 megbe la, eŋlɔ ɖo ɖe London be: “To Mawu ƒe kpekpeɖeŋu dzi la, mesrɔ̃ Manchugbea vɔ.” Eƒe agbagbadzedze sia ya wɔ nuku wu elabena woka nya ta be enɔ Luka ƒe Nyanyuia, si nɔ Mexicotɔwo ƒe gbe Nahuatl me hã ɖɔm ɖo le ɣeyiɣi ma ke me.\nBiblia si Le Manchugbe Me\nLe ƒe 1600 ƒeawo me esime Manchugbe si wotsɔ Mongoliagbe si nye Uighur nuŋɔŋlɔdzesiwo ŋlɔe do zi gbãtɔ la, eva zu gbe si wodona le dziɖuɖudɔwɔƒewo katã le China. Togbɔ be ame geɖe megava donɛ le ɣeyiɣi aɖewo megbe o hã la, Britain Kple Duta Biblia Habɔbɔa di vevie be woata Biblia ahamae ɖe Manchugbea me. Kaka ƒe 1822 naɖo la, woka ga aɖe bene woatsɔ ata Mateo ƒe Nyanyui si gɔme Stepan V. Lipoftsoff ɖe la kɔpi 550. Ewɔ dɔ le Russiatɔwo ƒe Dutanyawo ƒe Dɔwɔƒea le China hena ƒe 20. Wota Biblia sia le St. Petersburg, gake ʋɛ aɖewo koe woma, elabena tsiɖɔɖɔ aɖe gblẽ susɔeawo.\nEma megbe kpuie la, woɖe Kristotɔwo ƒe Hela Ŋɔŋlɔawo katã gɔme. Le ƒe 1834 me esime wofɔ Hebri Ŋɔŋlɔawo ƒe akpa gãtɔ aɖewo siwo nye blemagbalẽ xoxo siwo woŋlɔ kple asi la, amewo gava tsɔ ɖe le Biblia me wu. Amekae akpɔ egbɔ be wogbugbɔ ɖɔ vodada siwo le Manchugbe me Biblia si li ɣemaɣi me ɖo heɖe susɔea gɔme? Britain Kple Duta Biblia Habɔbɔa dɔ George Borrow ɖa be wòayi awɔ dɔ sia ɖe yewo teƒe.\nEɖo Ta Russia\nEsi Borrow va ɖo St. Petersburg la, egbugbɔ Manchugbea srɔ̃ ɖe edzi nyuie bene yeate ŋu axlẽ Biblia la me nyawo ato eme ahaɖe wo gɔme woanyo ɖe edzi wu. Togbɔ be ele nenema hã la, dɔdasia sesẽ, eyata ewɔa dɔ gaƒoƒo 13 gbesiagbe hekpe asi ɖe agbalẽtata me nuŋɔŋlɔmedzesi siwo woazã atsɔ ata Nubabla Yeye La, si ŋu wova gblɔ le mlɔeba be enye “ɣedzeƒenutowo me agbalẽ dzeani aɖe” ŋu. Wota kɔpi 1,000 le ƒe 1835 me. Gake nane do kplamatse Borrow ƒe tameɖoɖo be yeatsɔ wo ayi China ahama wo le afima. Esi Russia dziɖuɖua vɔ̃ be woava bu esia abe dutanyanyuigbɔgblɔdɔ ene, si ate ŋu agblẽ ɖekawɔwɔ si le yewo kple China dome ta la, egblɔ be yemaɖe mɔ na Borrow be wòayi China dukɔa ƒe de dzi o ne “Manchugbe me Biblia ɖeka pɛ” koe wòlé ɖe asi gɔ̃ hã.\nƑe ewo aɖewo megbe la, woma ʋɛ aɖewo eye Mateo kple Marko ƒe Nyanyuiawo ƒe gɔmeɖeɖe si wota ɖe Manchugbe me ɖe axa ɖeka eye Chinagbe ɖe axa evelia, do le ƒe 1859 me. Gake le ɣemaɣi la, ame akpa gãtɔ siwo te ŋu xlẽa Manchugbe la, dina be yewoaxlẽ Chinagbe boŋ, eye mɔkpɔkpɔ be woava ɖe Biblia bliboa gɔme ɖe Manchugbe me va nɔ bubum. Le nyateƒe me la, ame geɖe megava nɔ Manchugbe dom o, eye eteƒe medidi o, Chinagbe va xɔ ɖe eteƒe. Kaka ƒe 1912 naɖo la, gbea va bu keŋkeŋ esime China va zu dukɔ nɔɖokuisi.\nIberian Ƒukpo Afã La\nNuteƒekpɔkpɔ siawo do ŋusẽ George Borrow be wòtrɔ yi London. Abe alesi wògblɔe emegbe ene la, wogade dɔ asi nɛ le ƒe 1835 me be wòayi Portugal kple Spain “aɖakpɔ be afima tɔwo le klalo be woaxɔ Kristotɔnyenye ƒe nyateƒeawo mahã.” Ɣemaɣi la, Britain Kple Duta Biblia Habɔbɔa ƒe dɔwɔnawo meɖo dukɔ eve mawo me haɖe o, elabena dunyahehe kple hadomegbenɔnɔ me ʋunyaʋunyawɔwɔwo nɔ edzi yim le teƒe mawo. Enye dzidzɔ na Borrow be wòaɖo dze tso Biblia me na Portugalgbe dolawo le kɔƒewo me, gake le ɣeyiɣi kpui aɖe megbe la, subɔsubɔhawo ƒe ɖekematsɔleme kple vivimadoɖenuŋu ƒoe ɖe enu be wòdzo yi Spain.\nGbetɔame bubu do mo ɖa le Spain, vevietɔ le Gypsytɔwo, amesiwo kple Borrow dome va nɔ kplikplikpli le esi wòte ŋu do wo de gbea ta, dome. Le eƒe afima ɖoɖo megbe kpuie la, edze “Nubabla Yeyea” gɔme ɖeɖe ɖe Spaintɔwo ƒe Gypsygbe si nye Gitano me. Emia asi Gypsytɔ nyɔnu eve be woakpe ɖe ye ŋu le dɔ sia ƒe akpa aɖe. Exlẽa Spaingbe me Biblia na wo eye wòbiana tsoa wo si be woaɖe egɔme na ye. To mɔ sia dzi la, ete ŋu srɔ̃ alesi wozãna Gypsytɔwo ƒe nyagbewo nyuie. Le eƒe agbagbadzedze sia ta la, wota Luka ƒe Nyanyuia le ƒe 1838 ƒe adame, eye esia ʋã bisiɔp aɖe wògblɔ be: “Ele Gypsygbe dzi to ge atrɔ Spaintɔwo katã ƒe susu.”\nWoɖe mɔ na George Borrow be wòadi “ame aɖe si bi nyuie be wòaɖe Ŋɔŋlɔawo gɔme ɖe Basquegbe me.” Wode dɔ sia asi na Ðk. Oteiza, atikewɔla aɖe si ŋu Borrow ŋlɔ nu tsoe be “enya gbe ma, si ŋu nye hã menya nu vi aɖe le, la nyuie.” Le ƒe 1838 me la, Luka ƒe Nyanyuia va zu Biblia-gbalẽ gbãtɔ si wota ɖe Spaintɔwo ƒe Basquegbe me.\nEsi Borrow di vevie be ame tsɛwo nase Biblia gɔme ta la, ezɔa mɔ yia teƒe didiwo, zi geɖe la afɔkuteƒewo, be yeama Biblia-gbalẽawo na ame dahewo le kɔƒe nutowo me. Edi be yeana woavo tso mawusubɔsubɔ ƒe numanyamanya kple aʋatsodzixɔse me. Esi wònɔ alesi viɖe aɖeke mele eŋu be woanɔ fe xem na nunɔlawo be woaklɔ woƒe nuvɔ̃wo ɖa o me ɖem la, ebiana le kpɔɖeŋu me be: “Ðe wòanya wɔ be Mawu, amesi nye ame nyui la, nalɔ̃ ɖe nuvɔ̃ dzadzra dzia?” Gake esi Biblia Habɔbɔa kpɔ be ɖeklemiɖeɖe amewo ƒe dzixɔse nuwɔna sia ate ŋu ana woatɔ te yewoƒe dɔwɔna ta la, wobia tso esi be wòakpɔ Ŋɔŋlɔawo ɖeɖeko mama ƒe dɔa gbɔ awɔ.\nWoɖe mɔ na Borrow kple nu ko be wòata El Nuevo Testamento, Spaingbe me Nubabla Yeye aɖe si me Roma Katolikotɔwo ƒe nufiafiawo ƒe numeɖeɖe aɖeke manɔ o. Togbɔ be dudɔnunɔla gbãtɔ tsi tre ɖe eŋu le gɔmedzedzea me hegblɔ tso Biblia gɔmeɖeɖe sia ŋu be enye “agbalẽ manyomanyo” si me gɔmeɖeɖe me afɔku le hã la, woɖe mɔ nɛ koe. Borrow ɖo agbalẽdzraƒe aɖe ɖe Madrid be yeadzra Spaingbe me Nubabla Yeye sia, eye nuwɔna sia na be masɔmasɔ va ɖo eya kple subɔsubɔhakplɔlawo kpakple dziɖuɖumegãwo dome. Wodee gɔxɔ me ŋkeke 12. Esi Borrow ƒo nu tsi tre ɖe nusi wowɔ kplii ŋu la, wobia tso esi be wòadzo le adzame. Esi wòkpɔ bena wode ye gaxɔ me madzemadzee ta la, eyɔ apostolo Paulo ƒe kpɔɖeŋua heɖoe be yeanɔ gaxɔa me vaseɖe esime woaɖe ye tso afima bubutɔe be womagaƒo ɖi yeƒe ŋkɔ o.—Dɔwɔwɔwo 16:37.\nHafi Borrow, Biblia Habɔbɔa ƒe dɔwɔla veviedonulaa, nadzo le Spain le ƒe 1840 me la, wote ŋu ka nya ta be: “Le ƒe atɔ̃ siwo va yi me la, Ŋɔŋlɔawo ƒe tata agbɔsɔsɔ siwo woma ɖe Spain dukɔa me godoo ade 14,000 kloe.” Esi Borrow kpɔ gome gã aɖe le dɔ sia wɔwɔ me ta la, eƒo nya ta tso eƒe Spain nuteƒekpɔkpɔwo ŋu be eyae nye “ƒe siwo me mekpɔ dzidzɔ le wu le nye agbe me.”\nAgbalẽ si woyɔna be The Bible in Spain [Biblia si Le Spaingbe Me] si wota zi gbãtɔ le ƒe 1842 me—eye wogale etam vaseɖe fifia—la nye George Borrow ŋutɔ ƒe mɔzɔzɔwo kple dɔwɔnawo ŋuti nuteƒekpɔkpɔwo ŋuti nuŋlɔɖi siwo wogblɔ wonya se ale gbegbe. Eyɔ eɖokui le agbalẽ sia si va zu viɖenu gã aɖe me be “mɔzɔla Nyanyuigbeƒãɖela.” Eŋlɔ bena: “Meɖoe kplikpaa be mayi aɖasrã teƒe ɣaɣlɛ kple teƒe saɖeaga siwo le to kple togbɛwo dzi akpɔ ne maƒo nu tso Kristo ŋu na amesiwo mado goe le mɔa dzi.”\nGeorge Borrow ƒe Ŋɔŋlɔawo gɔmeɖeɖe kple wo mama dzonɔamemetɔe sia va zu gɔmeɖoanyi na ame bubuwo—mɔnukpɔkpɔ xɔasi ŋutɔ aɖee wònye vavã.\nGeorge Borrow ƒe agbagbadzedze be yeaɖe Biblia gɔme ahamae na wòzɔ mɔ tso (1) England yi (2) Russia, (3) Portugal, kple (4) Spain\nYohanes ƒe Nyanyuia ƒe ŋgɔdonyawo le Manchugbe me si wota le ƒe 1835 me, woaxlẽe tso miame yi ɖusime\n[Nɔnɔmetata Tsoƒe si le axa 27]\nƉoe Ɖe Amewo Ɖoe Ɖe Amewo “Mɔzɔla Nyanyuigbeƒãɖela” Kalẽtɔ Aɖe\nw04 8/15 axa 27-29


2 Kronika 12 | Biblia Le Internet Dzi | Xexe Yeye Gɔmeɖeɖe\n2 Kronika 12:1-16\nSisak dze Yerusalem dzi (1-12)\nRehabeam ƒe dziɖuɖu ƒe nuwuwu (13-16)\n12 Esi Rehabeam ƒe fiaɖuɖu la nya li ke,+ eye ŋusẽ ɖo eŋu teti ko la, eya kple Israel blibo si le eŋu la gblẽ Yehowa ƒe Se la ɖi.+ 2 Le Fia Rehabeam ƒe ƒe atɔ̃lia me la, Egipte-fia Sisak+ ho ɖe Yerusalem ŋu, elabena womewɔ nuteƒe na Yehowa o. 3 Etsɔ tasiaɖam akpe ɖeka alafa eve, sɔdola akpe blaade, kple aʋakɔ si mele xexlẽ me o la tso Egipte vɛ, wonye Libiatɔwo, Sukitɔwo kple Etiopiatɔwo.+ 4 Exɔ Yuda du sesẽwo, eye mlɔeba wòva ɖo Yerusalem. 5 Nyagblɔɖila Semaya+ va Rehabeam kple Yuda-megã siwo ƒo ƒu ɖe Yerusalem le vɔvɔ̃ na Sisak ta la gbɔ, eye wògblɔ na wo be: “Ale Yehowa gblɔe nye esi, ‘Miegblẽm ɖi, eya ta nye hã metsɔ mi de asi+ na Sisak.’” 6 Eye Israel-megãwo kple fia la bɔbɔ wo ɖokui,+ gblɔ be: “Yehowa tɔ dzɔ.” 7 Esi Yehowa kpɔ be wobɔbɔ wo ɖokui la, Yehowa ƒe gbe va na Semaya be: “Wobɔbɔ wo ɖokui. Nyematsrɔ̃ wo o,+ eye esusɔ vie ko maxɔ na wo. Nye dɔmedzoe mato Sisak dzi ava Yerusalem dzi o. 8 Gake woazu eƒe subɔviwo, ne woanya vovototo si le nye subɔsubɔ kple anyigbadzifiawo* subɔsubɔ dome.” 9 Eya ta Egipte-fia Sisak ho ɖe Yerusalem ŋu. Elɔ Yehowa ƒe aƒe la me kesinɔnuwo kple fia ƒe aƒe*+ la me kesinɔnuwo dzoe. Elɔ nu sia nu dzoe hekpe ɖe sikakpoxɔnu siwo Salomo wɔ la ŋu.+ 10 Eya ta Fia Rehabeam wɔ akɔblikpoxɔnuwo ɖe wo teƒe, eye wòtsɔ wo de dzɔlawo* ƒe tatɔ si dzɔa fia ƒe aƒe la ƒe agbo nu ƒe dzikpɔkpɔ te. 11 Ɣesiaɣi si fia la yi Yehowa ƒe aƒe la me la, dzɔlawo va tsɔa wo, emegbe wogbugbɔa wo va dana ɖe dzɔlawo ƒe xɔ la me. 12 Esi fia la bɔbɔ eɖokui ta la, dziku si Yehowa do ɖe eŋu la nu fa,+ eye metsrɔ̃ wo ɖa keŋkeŋ o.+ Azɔ hã, wokpɔ nyuiwɔwɔ le Yudatɔ aɖewo ŋu.+ 13 Fia Rehabeam li ke eɖokui le Yerusalem, eye wòɖu fia; Rehabeam xɔ ƒe blaene vɔ ɖekɛ esime wòzu fia, eye wòɖu fia ƒe wuiadre le Yerusalem, si nye du si Yehowa tia le Israel-toawo katã me be yeatsɔ yeƒe ŋkɔ aɖo afi ma. Fia la dada ŋkɔe nye Naama, eye wònye Amoni-nyɔnu.+ 14 Ewɔ nu si nye vɔ̃, elabena meɖoe tso dzi me be yeadi Yehowa o.+ 15 Ke Rehabeam ŋutinyawo, tso gɔmedzedze va se ɖe nuwuwu la, woŋlɔ wo ɖe nyagblɔɖila Semaya+ kple ŋutegakpɔla Ido+ ƒe ŋutinyawo me, le dzidzimenuŋlɔɖiawo me. Aʋa nɔ Rehabeam kple Yeroboam dome ɣeawokatãɣi.+ 16 Eye wotsɔ Rehabeam mlɔ tɔgbuiawo gbɔ, woɖii ɖe David Ƒe Du la me;+ eye via Abiya+ zu fia ɖe eteƒe.\n^ Egɔmeɖeɖe tẽe, “anyigbadzifiaɖuƒewo.”\n^ Egɔmeɖeɖe tẽe, “duƒulawo.”


Mose—Ame Si Si Xɔse Le\nGBE BUBU Afrikaans Albanian Amharic Arabic Armenian Armenian (West) Azerbaijani Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinagbe (Yunnanese) Chinese (Sichuanese) Chitonga Chitumbuka Croatian Czech Dangme Danish Dutch Efik Estonian Eŋlisi Eʋegbe Fijian Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Japanese Kikongo Kikuyu Kiluba Kimbundu Kinyarwanda Kirghiz Kirundi Kongo Korean Kwangali Lingala Lithuanian Malagasy Maya Mizo Moore Myanmar Nahuatl (Northern Puebla) Ngabere Norwegian Nzema Oromo Ossetian Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tigrinya Tiv Totonac Tshiluba Tsonga Turkish Twi Ukrainian Urdu Uruund Vietnamese Wayuunaiki Xhosa Yoruba Zande Zulu\nLe Biblia ƒe nya nu la, “xɔse” fia be woaka ɖe nu si ŋu kpeɖodzi sẽŋu le la dzi. Ame si xɔ Mawu dzi se la kana ɖe edzi be Mawu ana Eƒe ŋugbedodowo katã nava eme.\nALEKE MOSE ÐE XƆSE FIAE?\nNyametsotso siwo Mose wɔ le agbe me la ɖee fia be exɔ Mawu ƒe ŋugbedodowo dzi se. (1 Mose 22:15-18) Mɔnukpɔkpɔ su Mose si be wòaɖu agbe le Egipte hafi, gake ena mɔnukpɔkpɔ ma to eŋu “eye wòtiae be woawɔ ŋlɔmi le ye ŋu kpe ɖe Mawu ƒe dukɔ la ŋu, wu be yeakpɔ gome le nu vɔ̃ ƒe vivisese me hena ɣeyiɣi vi aɖe ko.” (Hebritɔwo 11:25) Ðe esia nye nyametsotso si wòwɔ eŋumabumabui si va vee emegbea? Ao, elabena Biblia gblɔ be Mose ‘yi edzi nɔ te sesĩe, abe ɖe wònɔ Ame si womekpɔna o la kpɔm ene.’ (Hebritɔwo 11:27) Meve Mose kpɔ gbeɖe be yewɔ nyametsotso siwo ɖee fia be yexɔ Mawu dzi se o.\nMose kpe ɖe ame bubuwo ŋu be woaxɔ Mawu dzi ase. Le kpɔɖeŋu me, bu nu si dzɔ esi wòdze abe woxaxa Israel-viwo ɖo ɖe Farao ƒe aʋakɔwo kple Ƒudzĩa dome ŋu kpɔ. Esi vɔvɔ̃ ɖo Israel-viwo le esi wòwɔ na wo be afɔku lili yewo ta la, wodo ɣli yɔ Yehowa kple Mose. Afɔ kae Mose aɖe?\nAnɔ eme be Mose menya be Mawu ama Ƒudzĩa me be Israel-viwo nakpɔ mɔ asi o. Ke hã, Mose ka ɖe edzi be Mawu awɔ nane atsɔ akpɔ Eƒe amewo ta. Eye Mose di be kakaɖedzi ma ke nanɔ ye nɔvi Israel-viwo hã si. Biblia gblɔ be: “Mose gblɔ na dukɔ la bena: ‘Migavɔ̃ o, milé dzi ɖe ƒo, eye miakpɔ, ale si Yehowa le mia ɖe gee egbe.’” (2 Mose 14:13) Ðe Mose te ŋu tu Israel-viwo ƒe xɔse ɖoa? Le nyateƒe me la, Biblia gblɔ tso Mose kple Israel-viwo siaa ŋu be: “Le xɔse me woto Ƒudzĩ la me abe anyigba ƒuƒui dzi ene.” (Hebritɔwo 11:29) Xɔse si nɔ Mose si la ɖe vi na eya ŋutɔ kple ame siwo katã srɔ̃ eƒe kpɔɖeŋu la siaa.\nMíate ŋu asrɔ̃ Mose ne míeɖenɛ fiana le míaƒe nyametsotsowo me be míexɔ Mawu ƒe ŋugbedodowo dzi se. Le kpɔɖeŋu me, Mawu do ŋugbe be yeakpɔ míaƒe ŋutilãmenuhiahiãwo gbɔ na mí ne míetsɔ yeƒe subɔsubɔa ɖo nɔƒe gbãtɔ le agbe me. (Mateo 6:33) Nyateƒee, esia ate ŋu asesẽ, le esi ame akpa gãtɔ tsɔa ŋutilãmenuwo ɖoa nɔƒe gbãtɔ le agbe me egbea ta. Gake míate ŋu aka ɖe edzi be ne míewɔ mía tɔ si nua be míanɔ agbe tsɛ, eye míena mawusubɔsubɔ nye nu vevitɔ na mí la, Yehowa ana nu siwo katã míehiã la mí. Edo ŋugbe be: “Nyemaɖe asi le ŋuwò gbeɖe o, eye nyemagblẽ wò ɖi hã akpɔ o.”—Hebritɔwo 13:5.\nMíawo hã míedzea agbagba be míakpe ɖe ame bubuwo ŋu be woatsi le xɔse me. Le kpɔɖeŋu me, dzila ɖɔŋuɖowo nyae be mɔnukpɔkpɔ gãe wònye na yewo be yewoakpe ɖe yewo viwo ŋu be woatu xɔse ɖo. Ne ɖeviwo le tsitsim la, ele vevie be woanya be Mawu li, eye be ena nu siwo wòle be míawɔ kple nu siwo mele be míawɔ o la ŋuti sewo mí. Tsɔ kpe ɖe eŋu la, ele be woaka ɖe edzi be Mawu ƒe mɔfiamewo dzi wɔwɔe nye agbenɔnɔmɔ nyuitɔ. (Yesaya 48:17, 18) Viɖe gãwo dona tsoa eme ne dzilawo kpe ɖe wo viwo ŋu woxɔe se be Mawu “li eye wòɖoa eteƒe na ame siwo dinɛ vevie.”—Hebritɔwo 11:6, Agbenya La.\nƉoe Ɖe Amewo Ɖoe Ɖe Amewo Mose—Ame Si Si Xɔse Le


Nu Kae Ana Kamedede Nadzrom? | Sɔhɛwo Biana Be\nGBE BUBU Abkhaz Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Bashkir Belize Kriol Bislama Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Faroese Fijian Finnish Fon Franse Ga Georgian German Greek Gun Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Isoko Italian Japanese Kabuverdianu Kachin Kannada Kikamba Kikaonde Kikuyu Kiluba Kinyarwanda Kirghiz Korean Kwanyama Latvian Lingala Lithuanian Luo Macedonian Malagasy Malay Malayalam Mam Maya Mexico Tokunɔgbe Mongolian Myanmar Ndebele (Zimbabwe) Nepali Niuean Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Punjabi Quichua (Imbabura) Rarotongan Romanian Russian Samoan Sango Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Tetun Dili Thai Tigrinya Tojolabal Turkish Twi Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Yoruba\nNu ka tae wòle be manɔ kame dem?\nNu kae le mɔ xem nam?\nNu kae akpe ɖe ŋunye made kame ale si dze?\nÐɔ ŋu ɖo\nLe dukɔ aɖewo me la, sɔhɛwo megava le ɣeyiɣi boo aɖeke zãm ɖe kamedede ŋu o, eye esia le nu gblẽm le woƒe lãmesẽ ŋu. Ðeko wòsɔ nyuie be Biblia gblɔ be “ŋutilãmamla nyo.” (1 Timoteo 4:8) Bu nya siwo gbɔna ŋu kpɔ:\nKamedede ate ŋu ana dzi nanɔ dzɔwòm wu. Kamedede nana ahɔhɔ̃a tua lãmetsi siwo woyɔna be endorphins, si nana ame ƒe dzi dzea eme eye wòkpɔa dzidzɔ. Esia tae ame aɖewo gblɔna be kamedede nye blanuilélenutsitike ɖo.\n“Ne mefɔ ŋdi kanya vɛ ƒu du la, mewɔa dɔ nyuie wu le ŋkekea me eye dzi dzɔam. Duƒuƒu nana nye dzi dzea eme.”—Regina.\nKamedede ate ŋu ana wò dzedzeme nanyo ɖe edzi. Ne èdea kame ale si dze la, ànɔ lãmesẽ me, ŋusẽ anɔ ŋuwò wu eye ate ŋu ana hã be dzi nanɔ ƒowò wu.\n“Dzi le dzɔyem ŋutɔ be fifia metea ŋu dea kame le mɔ aɖe si nu menya wɔna nam le ƒe si va yi me o! Nu si gadzɔa dzi nam le eŋu wue nye be menya be mele be lém na nye ŋutilã.”—Olivia.\nKamedede ate ŋu ana nànɔ agbe didi. Kamedede nana ame ƒe dzi, ʋukawo kple dzitodzitowo wɔa dɔ nyuie. Kamedede ate ŋu ana hã be ame maxɔ dzidɔ o—dzidɔ nye dɔléle siwo wua ŋutsuwo kple nyɔnuwo siaa wu la dometɔ ɖeka.\n“Ne míedea kame nyuie edziedzi la, míeɖenɛ fiana mía Wɔla la be míedea asixɔxɔ ŋutilã si wòtsɔ na mí la ŋu.”—Jessica.\nNya vevitɔ: Kamedede aɖe vi geɖe na wò le etsɔme, eye ate ŋu aɖe vi na wò fifia gɔ̃ hã. Ðetugbui aɖe si ŋkɔe nye Tonya gblɔ be: “Màgblɔ gbeɖe be, ‘Ðe menya la, ne nyemevɛ zɔ azɔli ma alo ƒu du tsɔ de kame o.’ Ne medi be matsɔ nane ado taflatsɛ gake meɖu ɖokuinye dzi hede kame la, dzi dzɔam ŋutɔ.”\nƲu si womeléa be na o ava gblẽ mlɔeba; esia tɔgbi ate ŋu adzɔ ɖe wò ŋutilã hã dzi ne mèdea kame o\nNu siwo ate ŋu ana wòasesẽ na wò be nàde kame la dometɔ aɖewoe nye esiawo:\nNaneke meʋãa wò o. “Mekpɔe be sɔhɛ aɖewo sena le wo ɖokui me be lãmesẽkuxiwo mate ŋu aɖe fu na yewo o. Esesẽna na wo be woakpɔe be lãmesẽnyawo ate ŋu ava ɖe fu na yewo gbe ɖeka. Ewɔna na wo be ame tsitsiwoe nu mawo ɖea fu na.”—Sophia.\nVovo menɔa ŋuwò o. “Vovo menɔa ŋunye o, ke hã medzea agbagba be madi ɣeyiɣi adɔ alɔ̃ nyuie ahaɖu nu nyuie, gake nu sesẽ ye wònye nam be madi ɣeyiɣi na kamedede ya.”—Clarissa.\nMèle kamedede ƒe ha aɖeke me o. “Ebia ga geɖe be ame nanɔ lãmesẽ me elabena ne èyi kamedeƒe aɖe la, ele be nàxe fe!”—Gina.\nBu nya sia ŋu:\nNu ka koŋ ye xea mɔ na wò be nàgade kame o? Ate ŋu axɔ ɣeyiɣi be nàɖu mɔxenu ma dzi, gake wò agbagbadzedzewo mazu dzodzro o.\nAɖaŋuɖoɖo ʋɛ aɖewoe nye esiawo:\nWò ŋutɔ lé fɔ ɖe wò lãmesẽnyawo gbɔ kpɔkpɔ ŋu.—Galatiatɔwo 6:5.\nƑo asa na taflatsɛdodo. (Nyagblɔla 11:4) Le kpɔɖeŋu me, mehiã kokoko be nànɔ kamedeha aɖe me hafi nàte ŋu ade kame o. Bu nane si wɔwɔ doa dzidzɔ na wò ŋu nàtsɔ anɔ kame demee.\nBia ame bubuwo ne woagblɔ nu siwo wowɔna tsɔ dea kamee la na wò.—Lododowo 20:18.\nWɔ ɖoɖo aɖe koŋ ɖe kamedede ŋu. Ðo taɖodzinuwo eye nàwɔ nuŋlɔɖi siwo ana nàkpɔ ŋgɔyiyi siwo wɔm nèle ale be esia nado ŋusẽ wò.—Lododowo 21:5.\nDi zɔhɛ aɖe wò kplii mianɔ kame dem ɖekae. Zɔhɛ ma ade dzi ƒo na wò ahakpe ɖe ŋuwò nàzɔ ɖe wò ɖoɖowɔɖia dzi.— Nyagblɔla 4:9, 10.\nKpɔ mɔ na kplamatsɛdonuwo, gake mègana ta o.—Lododowo 24:10.\nBiblia gblɔ na ŋutsuwo kple nyɔnuwo siaa be “woada asɔ le nuwɔna me.” (1 Timoteo 3:2, 11) Eya ta ɖɔ ŋu ɖo le kamedede ŋu. Ame siwo dea kame atraɖii la meva kpɔa viɖe gbagbe aɖeke tso eme o. Ðetugbui aɖe si ŋkɔe nye Julia gblɔ be: “Ne ɖekakpui aɖe tsia dzi ɖe ale si wòana eƒe lãme natò ŋu gake metsia dzi ɖe susu ŋu dɔ wɔwɔ ŋu tututu o la, eƒe nu manyo ŋunye o.”\nAzɔ hã, kpɔ nyuie le nya aɖewo siwo amewo lɔ̃a gbɔgblɔ abe, “Ne ewɔ na wò be ɖeɖi te ŋuwò belibeli la, gawɔe zi 10 kpee” ene la ŋu. Aɖaŋuɖoɖo mawo tɔgbi dzi wɔwɔ ate ŋu ana nàwɔ nu vevi ɖokuiwò, eye woate ŋu ana hã be wò susu maganɔ “nu siwo le vevie wu” la dzi o.—Filipitɔwo 1:10.\nTsɔ kpe ɖe eŋu la, nya siwo amewo gblɔna be yewoatsɔ ade dzi ƒo na wò la ate ŋu aɖe dzi le ƒowò boŋ. Ðetugbui aɖe si ŋkɔe nye Vera gblɔ be: “Nyɔnuvi geɖe dzraa ame siwo wodina be yewoaɖi la ƒe fotowo ɖo henɔa wo kpɔm be wòade dzi ƒo na yewo ne yewoade kame. Gake wova tsɔa wo ɖokuiwo nɔa sɔsɔm kple ame mawo eye esia ɖea dzi le wo ƒo boŋ. Enyo wu be nàde kame kple susu be yeanɔ lãmesẽ nyui me ke menye be nàtsi dzi ɖe wò dzedzeme ko ŋu o.”\n“Melɔ̃ duƒuƒu elabe ne nu te ŋunye la, duƒuƒu nana mekpɔa gbɔdzɔe geɖe. Duƒuƒu nana hã be nye dzi wɔa dɔ nyuie wu, eye calories siwo le lãme nam la dzi ɖena kpɔtɔna. Ne meƒu du la, ŋusẽ yeye gaɖoa ŋunye eye nye dzi dzea eme wu.”—Yasmine.\n“Kamedefefewo koŋ ye dzɔa dzi nam, vevietɔ basketbɔl ƒoƒo. Ne medze eƒoƒo gɔme ko la, mesea vivi nɛ ale gbegbe be meŋlɔna be gɔ̃ hã be kame demee mele. Exɔa ɣeyiɣi be ame nabi ɖe kamedefefe aɖe me eye wòanɔ vivi sem nɛ, gake nu nyuiwo dona tso eme.”—Joel.\n“Tsaɖiɖi akpɔ dzɔdzɔmenuwo ɖea vi nam ŋutɔ! Le nyateƒe me la, magblɔ be menye nye ŋutilã koe wòɖea vi na o, ke eɖea vi na nye susu hã. Nye hã metsia dzimaɖi ɣeaɖewoɣi abe ale si wònɔna le ame geɖe gome ene, gake ne mele dzɔdzɔmenuwo kpɔm la, mebua nuwo ŋu nyuie wu eye ŋusẽ gaɖoa ŋunye—nu nyui sia mebɔ ɖe xexe tɔzi sia me o.”—Lily.\n“Ne meɖe susu ɖa le nu geɖe siwo nana wòdzena abe kamedede sesẽ ene ŋu la, meva kpɔnɛ be kamedede menye nu sesẽ nenema gbegbe hafi o. Le kpɔɖeŋu me, ne mele basketbɔl ƒom la, nye susu katã nɔa fefea ŋu, ke menye ale si ɖeɖi te ŋunyee la ŋu o. Basketbɔl ƒoƒo ganye mɔ nyui aɖe si dzi metona dzea xɔlɔ̃wo.”—Miles.\nƉoe Ɖe Amewo Ɖoe Ɖe Amewo Nu Kae Ana Kamedede Nadzrom?


Ðe Nuteƒewɔwɔ Ðea Via?\nGbetakpɔxɔ—Tata Si Míesrɔ̃na | September 2005\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“ÈLE ga geɖe zãm akpa ɖe lãmesẽnyawo ƒe nugblẽfexeɖoɖo ta. Ne èva ge ɖe nye nugblẽfexeha boŋ me la, euro 15 sɔŋ ye atsi kotokume na wò ɣleti sia ɣleti, si nye ga gbogbo aɖe ŋutɔ.” Karl, si nye nugblẽfexeha aɖe ƒe amedɔdɔ lae gblɔ nya mawo. *\nJens ɖo eŋu nɛ be: “Anɔ eme nenema. Gake lãmesẽtakpɔkpɔ ƒe nugblẽfexeɖoɖo ƒe kadodo nɔ mía kple adzɔha sia dome hena ƒe geɖe. Wokpe ɖe ŋunye ŋutɔ le ɣeyiɣi siwo va yi me, eye medi be mayi edzi awɔ nuteƒe na wo.”\nKarl ɖo eŋu nɛ be: “Nuteƒewɔwɔ nye nɔnɔme nyui aɖe ya. Gake nuteƒewɔwɔ me léle ɖe asi le ga dome gblẽm na wò!”\nNyateƒee Karl to. Zi geɖe la, nuteƒewɔwɔ na ame aɖe ate ŋu abia be nàzã ga geɖe. Ebia ɣeyiɣi kple ŋusẽ geɖe zazã, kpakple seselelãme ƒe ɖokuitsɔtsɔna blibo hã. Ðe viɖe aɖe le nuteƒewɔwɔ mea?\nWokafunɛ Ŋutɔ Wu Edede Nuwɔna Me\nNumekuku aɖe si Allensbach Nukpɔsusu Ŋuti Numekuƒe wɔ le Germany ɖee fia be amesiwo wobia gbee dometɔ 96 le alafa me bu nuteƒewɔwɔ be enye nɔnɔme nyoameŋu aɖe. Numekuku evelia si Allensbach Numekuƒea wɔ le amesiwo xɔ tso ƒe 18 va ɖo 24 dome ɖee fia be ame siwo wobia gbee dometɔ 2 le 3 ɖesiaɖe me bu nuteƒewɔwɔ be enye nɔnɔme nyoameŋu.\nTogbɔ be wokafua nuteƒewɔwɔ le teƒe geɖe hã la, edede nuwɔna ŋutɔŋutɔ me ya nyea kuxi. Le kpɔɖeŋu me le Europa dukɔ geɖewo me la, zi geɖe srɔ̃tɔwo alo ƒometɔwo mewɔa nuteƒe na wo nɔewo o. Zi geɖe xɔlɔ̃wo doa kpo nuteƒewɔwɔ na wo nɔewo. Eye ne míagblɔe tututu la, nuteƒewɔwɔ si tea dɔtɔwo kple woƒe dɔwɔviwo alo asitsalawo kple woƒe asisiwo ƒoa ƒui ɖekae tsã la, zu gbaɖegbenya. Nukatae?\nƔeaɖewoɣi la, agbemehloloetsotsowo xɔa ɣeyiɣiwo katã kloe le ame si alo nana megadzroa ame be wòaƒo eɖokui ɖe nusiwo abia be woalé nuteƒewɔwɔ me ɖe asi la wɔwɔ me o. Ðewohĩ amesiwo amewo trɔ to eme eye wòna dzi ɖe le wo ƒo vevie la magadi be yewoawɔ nuteƒe na ame aɖeke azɔ o. Ame aɖewo trɔ ɖe ɖokuitsɔtsɔna hena ɣeyiɣi kpui aɖe ko ƒe agbenɔnɔ, si me nuteƒewɔwɔ alo kukuɖeameŋu ɖaa ƒe nya aɖeke mele o la, boŋ ŋu.\nEɖanye nuka ke tae o, nuteƒewɔwɔ nye nɔnɔme nyoameŋu si wokafuna tsɔ wu edede nuwɔna ŋutɔŋutɔ me. Eyata míabia be: Ðe nuteƒewɔwɔ ɖea via? Ne eɖea vi la, amekae wòle be míawɔ nuteƒe na, eye le mɔ kawo nu? Viɖe kawoe le nuteƒewɔwɔ me?\n^ mm. 2 Míetrɔ ŋkɔ aɖewo le nyati sia kple esi kplɔe ɖo me.\nNuteƒewɔwɔ nye nɔnɔme nyoameŋu si wokafuna tsɔ wu edede nuwɔna ŋutɔŋutɔ me\nƉoe Ɖe Amewo Ɖoe Ɖe Amewo Ðe Nuteƒewɔwɔ Ðea Via?\nw05 9/1 axa 3\nViɖewo Le Nuteƒewɔwɔ Me\nDzidodo Abe Kristo Ƒe Asrafo Ene\nZɔ Kple Mawu Le Ɣeyiɣi Sesẽ Siawo Me\nMíazɔ Le Yehowa, Mía Mawu La Ƒe Ŋkɔ Me\nMennotɔwo ƒe Biblia me Nyateƒea Didi\nNa Yehowa Ƒe “Nya” Nakpɔ Tawò\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 2005\nGBETAKPƆXƆ—TATA SI MÍESRƆ̃NA September 2005


GBE BUBU Amharic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Italian Korean Lithuanian Malagasy Myanmar Ossetian Polish Portuguese Quechua (Bolivia) Romanian Samoan Setswana Silozi Slovak Slovenian Sranantongo Swahili Tsonga Turkish Ukrainian\nGilead Suku Ƒe Klass 124 Lia Nuwuwu\nLE ƔLETI ade ɖe sia ɖe me la, Gbetakpɔxɔ Habɔbɔa ƒe Gilead Biblia Sukua wɔa sukunuwuwɔna aɖe si me wokpea United States (États-Unis) Betel ƒomea me tɔwo katã le. Le March 8, 2008, dzi la, amedzrowo tso dukɔ siwo wu 30 me va wɔ ɖeka kple Betel ƒomea le Gilead Sukua ƒe klass 124 lia ƒe sukunuwuwɔna sia teƒe. Vavala 6,411 la katã kpɔ dzidzɔ kple sukunuwulawo le woƒe ŋkeke tɔxɛ sia dzi.\nStephen Lett, si nye Dziɖuhaa me tɔ, si nɔ zi me na wɔna la, tsɔ nuƒo si ƒe tanyae nye “Mizɔ Kple Yehowa Ƒe Kpɔɖeŋu Ʋetsuviwo” la ʋu wɔnaa nui. Nyaɖeɖefia 9:1-4 tsɔ Kristotɔ amesiaminawo ƒe ƒuƒoƒo sue si do go tso dɔmawɔmawɔ ƒe nɔnɔme si me wonɔ le gbɔgbɔ me me le ƒe 1919 me la sɔ kple ʋetsuviwo ƒe ha gã aɖe si me dzo yeye ɖo ɖe dɔwɔwɔ ŋu. Woɖo ŋku edzi na sukunuwulaawo be esi wonye ‘alẽ bubuawo’ me tɔwo ta la, wova le ɖeka wɔm kple kpɔɖeŋu ʋetsuviwo ƒe ha gã sia.—Yoh. 10:16.\nLon Schilling, si nye United States Alɔdzekɔmiti me tɔ la ƒo nuƒo si kplɔe ɖo, si ƒe tanyae nye “Minye Kpeɖeŋutɔ Na Mia Nɔewo.” Ƒe alafa gbãtɔ me Kristotɔ srɔ̃tɔ siwo nye Akwila kple Priskila (alo, Priska) siwo ŋu woƒo nu tso le Biblia me la dzie wòtu eƒe nuƒoa ɖo. (Rom. 16:3, 4) Atsu kple asi 28 sɔŋue de Gilead suku ƒe klass sia. Woɖo ŋku edzi na wo be, hafi woakpɔ dzidzedze le woƒe dutanyanyuigbɔgblɔdɔa me la, ele be woana woƒe srɔ̃ɖekadodoa me nasẽ. Biblia meyɔ Akwila le afi aɖeke kpɔ si meyɔ srɔ̃a Priskila kpe ɖe eŋu o. Eya ta apostolo Paulo kple hame la siaa bua wo be wonye ame eve siwo wɔ ɖeka. Nenema kee wòle be dutanyanyuigblɔla siwo li egbea hã nawɔ dɔ ɖekae, asubɔ ɖekae, eye woakpe akɔ kple kuxi siwo le dutanyanyuigbɔgblɔdɔa me ɖekae, wòaɖee afia be wonye kpeɖeŋutɔ na wo nɔewo vavã.—1 Mose 2:18.\nGuy Pierce si nye Dziɖuhaa me tɔ lae ƒo nuƒo si kplɔe ɖo, si ƒe tanyae nye “Misrɔ̃ Yehowa Ƒe Nyuiwɔwɔ La.” Nɔviŋutsu Pierce ɖe nu me be be woanye nu nyui wɔla lɔ nu geɖe ɖe eme wu asaƒoƒo na nu gbegblẽ wɔwɔ ko. Ame nyui wɔa nu nyuiwo be woaɖe vi na ame bubuwo. Yehowa Mawue nye nyuiwɔla gãtɔ kekeake. (Zax. 9:16, 17) Mawu ƒe nyuiwɔwɔ kple lɔlɔ̃ ate ŋu anye ameʋãnu sẽŋu aɖe si aʋã mí be míawɔ nu nyui na amewo. Nɔviŋutsu Pierce kafu sukunuwulaawo esi wòƒo eƒe nuƒoa ta be: “Miele nu nyui geɖewo wɔm xoxo. Míeka ɖe edzi be miayi edzi anɔ Mawu ƒe nyuiwɔwɔ la srɔ̃m to nu nyui wɔwɔ le dɔ ɖe sia ɖe si Yehowa Mawu ade mia si la wɔwɔ me.”\nEyome, Michael Burnett si nye dutanyanyuigblɔla tsã eye wòzu Gilead nufiala nyitsɔ laa la ƒo nuƒo si ƒe tanye nye “Miblae Abe Ŋgoblanu Ene Ðe Míaƒe Ŋugbladome.” Enɔ na Israel viwo be woaɖo ŋku ale si Yehowa ɖe wo nukutɔe tso Egipte la dzi abe “ŋgoblanu” wònye wobla ɖe woƒe ŋugbladome ene. (2 Mose 13:16) Woxlɔ̃ nu sukunuwulaawo be woanɔ ŋku ɖom nufiame gbogbo siwo woxɔ le Gilead Sukua me la dzi abe ŋgoblanue wònye wobla ɖe woƒe ŋugbladome ene. Nɔviŋutsu Burnett te gbe ɖe ale si wòhiã vevie be woabɔbɔ wo ɖokui ahafa tu, eye woatsɔ Biblia me gɔmeɖosewo akpɔ masɔmasɔ siwo ado mo ɖa le woa kple hati dutanyanyuigblɔlawo kple ame bubuwo dome gbɔ la dzi.—Mat. 5:23, 24.\nMark Noumair si nye Gilead nufiala ɣeyiɣi didi aɖee nye esia la ƒo nuƒo si ƒe tanyae nye “Ha Kae Woadzi Le Mia Ŋu?” Le blemaɣeyiɣiwo me la, enye nu si bɔ be wodzia aʋadziɖuhawo. Ha siawo dometɔ ɖeka klo nu le Ruben, Dan, kple Aser toawo ƒe kuviawɔwɔ ŋu, evɔ wòkafu Zebulon toa ya be eɖea ɖokuitsɔtsɔsavɔ ƒe gbɔgbɔ fiana. (Ʋɔn. 5:16-18) Abe ale si amewo va nyaa hagbe aɖe nyuie ene la, nenema kee amewo va nyaa Kristotɔ ɖe sia ɖe ƒe dɔwɔwɔwo mlɔeba. Dzonɔameme si ame aɖe ɖena fiana le Mawu ƒe dɔwo wɔwɔ me kple teokrasi ƒe ɖoɖowo dzi wɔwɔ nuteƒewɔwɔtɔe va zua ŋkɔ nyui si sua esi le Yehowa gbɔ, eye wònyea kpɔɖeŋu nyui na nɔviawo. Ne hamea me tɔ bubuwo le to ɖom hagbe sia si míedzina to míaƒe subɔsubɔdɔwo wɔwɔ me la, eʋãa wo be woasrɔ̃ míaƒe kpɔɖeŋu nyuia.\nGilead Sukua ƒe klass 124 lia sia delawo katã zã gaƒoƒo 3,000 lɔƒo sɔŋ tsɔ wɔ gbeƒãɖeɖedɔa le woƒe sukudeɣia. Sam Roberson, si wɔa dɔ le Teokrasi Sukuwo Ƒe Dɔdzikpɔƒea, bia gbe sukunuwulaawo wogblɔ woƒe gbeadzinuteƒekpɔkpɔwo hewɔ wo dometɔ aɖewo ƒe wɔwɔfiawo le eƒe nuƒo si nye “Zɔzɔ Le Gbɔgbɔ Kɔkɔea Ƒe Mɔfiafia Te” me. Le nuteƒekpɔkpɔ dedziƒoname siawo yome la, Patrick LaFranca, si nye United States Alɔdzekɔmitia me tɔ, bia gbe ame siwo de Gilead Sukua va yi, eye wole subɔsubɔm le dukɔ vovovowo me fifia. Sukunuwulaawo kpɔ ŋudzedze ɖe aɖaŋu nyui siwo nɔvi siawo ɖo na wo la ŋu ŋutɔ.\nAnthony Morris si nye Dziɖuhaa me tɔ la ƒo nuƒo mamlɛtɔ si ƒe tanyae nye “Miɖo Ŋku Edzi Be Nu Siwo Wokpɔna La Nɔa Anyi Hena Ɣeyiɣi Aɖewo Ko.” Ŋɔŋlɔawo de dzi ƒo na mí be míanɔ ŋugble dem tso yayra siwo Yehowa ɖo ɖi na mí la ŋu tsɔ wu be míaƒe susu nanɔ xaxa siwo me tom míele fifia, siwo anɔ anyi hena ɣeyiɣi aɖe ko, la dzi. (2 Kor. 4:16-18) Ahedada kolikoli, madzɔmadzɔnyenye, ameteteɖeanyi, dɔléle, kple ku nye nu ŋutɔŋutɔ siwo teƒe kpɔm mí katã míele egbea. Ate ŋu adzɔ be dutanyanyuigblɔlawo hã nado go nɔnɔme wɔnublanui siawo dometɔ aɖewo. Gake ŋkuɖoɖo edzi be ɣeyiɣi aɖe koe nu siawo anɔ anyi ase ɖo akpe ɖe mía ŋu míada asɔ le gbɔgbɔ me eye mɔkpɔkpɔ nyuie nanɔ mía si.\nSukunuwuwɔnaa va ɖo eƒe nuwuwu esime sukunuwulaawo katã va nuƒolanɔƒea henɔ to ɖom Nɔviŋutsu Lett ƒe nuxlɔ̃amenya mamlɛawo. Ede dzi ƒo na wo be woagana ta o, eye wògblɔ be: “Ne míena Yehowa le míaƒe akpa dzi la, naneke mate ŋu agblẽ míaƒe nuteƒewɔwɔ me.” Ede dzi ƒo na dutanyanyuigblɔla yeyeawo be woawɔ nu abe ʋetsuviwo ene ahayi ŋgɔgbe le Yehowa subɔsubɔ me, eye woayi edzi akpɔtɔ anye nuteƒewɔla kple toɖola siwo me dzo le yi ɖe mavɔmavɔ me.\nDukɔ siwo me wotso ƒe xexlẽme: 7\nƑe si woxɔ, le mama dedie nu: 33.8\nƑe si wotsɔ le nyateƒea me, le mama didie nu: 18.2\nƑe siwo wotsɔ wɔ ɣeyiɣiawo katã ƒe subɔsubɔdɔa, le mama didie nu: 13.8\nGbetakpɔxɔ Habɔbɔa Ƒe Gilead Biblia Suku Ƒe Klass 124 Lia Nuwulawo\nGbetakpɔxɔ Habɔbɔa Ƒe Hehenaƒee wowɔa Gilead Sukua le


2 Fiawo 5 - Holy Bible [Ewe Bible 1913] - (2Fi 5)\n2 Fiawo 5\nNaeman enye Aram-fia ƒe aʋafia, exɔ ŋkɔ le eƒe aƒetɔ gbɔ, eye bubu le eŋu, elabena eya dzi Yehowa to na dziɖuɖu Aram; enye kalẽtɔ, gake edze anyi.\nEye Aramtɔwo ƒe adzohawo ho, eye woɖe aboyo nyɔnuvi suea ɖe tso Israel-nyigba dzi, eye wònɔ Naeman srɔ̃ gbɔ.\nEya gblɔ na eƒe aƒenɔ bena: Oo, ne nye aƒetɔ aɖe nyagblɔɖila, si le Samaria gbɔ la! ayɔ dɔ eƒe anyi la nɛ.\nEye wòyi ɖagblɔe na eƒe aƒetɔ bena: Ale kple ale nyɔnuvi, si tso Israel-nyigba dzi la, gblɔ esi.\nTete Aram-fia gblɔ bena: Yi, eye maɖo agbalẽ ɖe Israel-fia. Eye wòyi hetsɔ klosalo talento ewo kple sika sekel akpe ade kpakple atsyɔ̃ɖowu ewo de asi.\nEye wòtsɔ agbalẽ la vɛ na Israel-fia; eme nya enye: Ne agbalẽ sia su asiwò la, ekema nanyae be, nyee dɔ nye dɔla Naeman ɖe gbɔwò, be nayɔ dɔ eƒe anyi la nɛ.\nEsi Israel-fia xlẽ agbalẽa la, edze eƒe awuwo gblɔ bena: Mawue menye, ne mawu ame agagbɔ agbee, hafi amesia dɔ ame ɖo ɖe gbɔnye, be mayɔ dɔ anyi na ŋutsu sia? Midze sii kokoko be, mɔnu dim wòle le ŋunye.\nKe esi Elisa, Mawu ƒe ame la se be, Israel-fia dze eƒe awuwo la, edo ame ɖo ɖe fia la gbɔ, ne woagblɔ nɛ bena: Nukaŋuti nèdze wò awuwo? Ɖoe ɖe gbɔnye, ne wòadze sii be, nyagblɔɖilaa ɖe le Israel.\nAle Naeman kple eƒe sɔwo kple eƒe tasiaɖam va tɔ ɖe Elisa ƒe aƒe nu.\nEye Elisa do ame ɖo ɖee, ne woagblɔ nɛ be: Yi ɖale tsi zi adre le Yordan me, ekema wò ŋutigbalẽ aɖɔ ɖo, eye wò ŋuti aka.\nƉe Damasko-tɔsisiwo, Amana kple Farfar, menyo wu Israel-tosisiwo katã oa? Ɖe nyemale tsi le wo me, eye ŋunye nakɔ oa? Eye wòdo dzo kple dziku.\nTete eƒe dɔlawo va egbɔ ƒo nu kplii gblɔ bena: Mía fofo, ne nyagblɔɖila gblɔ nu sesẽa ɖe na wò la, màwɔe oa? Kakaka wògblɔ na wò be: Ɖale tsi, ne ŋuwò nakɔ!\nTete wòɖi abu yi ɖado ɖi ɖe Yordan me zi adre le Mawu ƒe ame ƒe nya la nu, eye eƒe ŋutigbalẽ zu abe ŋutsuvi dzaa ɖe ƒe ŋutigbalẽ ene, eye eŋuti kɔ.\nTete eya kple eƒe ameha blibo la wogbugbɔ va Mawu ƒe ame la gbɔ, eye wòva egbɔ gblɔ bena: Kpɔ ɖa, azɔ medze sii bena, mawu ɖeke mele anyigba blibo la dzi o, negbe le Israel ko. Eyata xɔ nunanaa ɖe tso wò dɔla si!\nKe egblɔ be Meta Yehowa, amesi ŋku me mele tsitre ɖo la ƒe agbe: Ne maxɔ nane fĩ! Eye wòƒoe ɖe enu, be wòaxɔe, ke egbe.\nNaeman gblɔ bena: Ne ele alea la, ekema na woaku anyi tedzisɔ eve ƒe tsɔtsɔ nu na wò dɔla, elabena wò dɔla magasa numevɔ kple akpedavɔ na mawu bubuwo azɔ o, negbe Yehowa ko.\nNegbe esia ko Yehowa natsɔ ake eƒe dɔla: Nenye be, nye aƒetɔ yi Rimon ƒe me, be wòaɖe ta agu le afima, eye wòziɔ ɖe nye alo ŋu la, ekema nye hã made ta agu le Rimon ƒe me; Yehowa natsɔ gbe, siwo mado ɖa le Rimon ƒe me la, ake eƒe dɔla.\nEgblɔ nɛ bena: Heyi le ŋutifafa me! Eye esi wòdzo le egbɔ eyome bu vie la,\nMawu ƒe ame Elisa ƒe ɖekakpui Gexazi gblɔ bena: Kpɔ ɖa, nye aƒetɔ gbe nusi Aramtɔ Naeman tso vɛ la, xoxo le esi. Meta Yehowa ƒe agbe: Ne nyemaƒu ɖu adze eyome aɖaxo nane le esi o fi!\nTete Gexazi dze Naeman yome. Esi Naeman kpɔ be, amea ɖe ƒu du kplɔe ɖo la, eɖi go le eƒe tasiaɖam la meyi ɖakpee gblɔ bena: Wo katã doa?\nEɖo ŋu bena: Wodɔ! Nye aƒetɔe ɖom ɖa be, magblɔ be: Kpɔ ɖa, fifi laa ɖekakpui eve tso Efrayim-to dzi le nyagblɔɖilawo ƒe nusrɔ̃viwo dome va dze gbɔnye; taflatse, tso klosalo talento ɖeka kple atsyɔ̃ɖowu eve na wo.\nNaeman ɖo ŋu be: Ne enyo ŋuwò la, xa talento eve. Eye wòƒoe ɖe enu, eye wòbia klosalo talento eve ɖe kotoku eve me hekpe ɖe atsyɔ̃ɖowu eve ŋu, eye wòtsɔ wo de eƒe ɖekakpui eve si wotsɔ dze eŋgɔe.\nEsi wova ɖo togbɛa gbɔ la, exɔ wo le wo si hetsɔ dzra ɖo ɖe eƒe me, eye wòɖo mɔ ŋutsuawo wodzo.\nKe eya va tsi tre ɖe eƒe aƒetɔ gbɔ. Tete Elisa biae bena: Afika netso, Gexazi? Eɖo ŋu bena: Wò dɔla medo de afi alo afime o!\nEye wògblɔ nɛ bena: Nye dzi de kpli wò tso, esime ŋutsua ɖe tre heɖi go le eƒe tasiaɖam me va kpe wò. Alo klosalo kple awuwo, amitiwo kple weingblewo, alẽwo kple nyiwo, dɔlaŋutsuwo kple dɔlanyɔnuwo xɔɣienye esia?\nEyata Naeman ƒe anyi la ade ɖe mia kple wò dzidzimeviwo ŋu tegbee! Tete wodzo le eŋku me, eye anyi ƒo ɖe eŋu fu kpii.\n2 Fiawo 5:1\n2 Fiawo 5:2\n2 Fiawo 5:3\n2 Fiawo 5:4\n2 Fiawo 5:5\n2 Fiawo 5:6\n2 Fiawo 5:7\n2 Fiawo 5:8\n2 Fiawo 5:9\n2 Fiawo 5:10\n2 Fiawo 5:12\n2 Fiawo 5:13\n2 Fiawo 5:14\n2 Fiawo 5:15\n2 Fiawo 5:16\n2 Fiawo 5:17\n2 Fiawo 5:18\n2 Fiawo 5:19\n2 Fiawo 5:20\n2 Fiawo 5:21\n2 Fiawo 5:22\n2 Fiawo 5:23\n2 Fiawo 5:24\n2 Fiawo 5:25\n2 Fiawo 5:26\n2 Fiawo 5:27